text:
ORANJESTAD – Diadomingo mainta, Marcos Bislip Jr a informa SOLO DI PUEBLO cu Marco Bislip a fayece. Marco tabatin algun dia malo y pa den ultimo oranan a empeora y a fayece.
Marco tabata ex-sindicalista, politico, miembro di Parlamento di Teritorio Insular di Aruba, statenlid di Antiyas Hulandes, lider di fraccion y fundador di MEP y diputado.
Tabata schouder cu schouder cu Betico den tempo di lucha pa saca Aruba for di Antiyas.
Marco Bislip semper a mantene e vision di independencia pa Aruba.
SOLO DI PUEBLO ta extende palabra di condolencia na henter famia pero tambe na Marcus jr. cu ta un colega di nos medionan di comunicacion.


c: text/html

text:
MACUARIMA, ARUBA: Recientemente na Centro di Husticiana Santa Cruz a tuma lugar entrega di, 25 aña ,30 aña y 35 añadi servicio, y promocion na agentenan policial como tambepersonal administrativo. Famia, coleganan y amigonan a binihunto pa e momento special aki.
For di man di Altocomisario suplente Sra. Irma Gordon a hacientrega di promocion na agente policialnan cu awor ta carga un rango mas halto. Ta trata aki di agentenan:
De Kort, Marc J.Agent 1ste klasseBrigadier
Pirela Soto, Alejandro Agent 1ste klasseBrigadier
Hoen, Raigel M.A.Agent 1ste klasseBrigadier
Richardson, Gislen M.BrigadierBrigadier1ste klasse
Simmons, Jennyfer J.OBrigadierBrigadier 1ste klasse
Kelly, Ivan R.Brigadier 1ste klasse Hoofdagent
Charles, Pearl M.Hoofdagent 1ste klasseOnderinspecteur
Raphaela, Marlon P.N.OnderinspecteurOnderinspecteur 1ste klasse
Solognier, Rodney R.OnderinspecteurOnderinspecteur 1ste klasse
Parti di personal administrativo di Cuerpo Policial Aruba cu ahaya promocion. Ta trata aki di:
Jansen, Gino R.Klerk 1ste klasseHoofdklerk
Loke ta e parti di polisnan cu a celebra aña di servicio ta :
Halabi, Elias E.D. 25 aña di servicio den Cuerpo PolicialAruba
Winklaar, Atalo A.35 aña di servicio den Cuerpo PolicialAruba
E parti administrativo cu a celebra aña di servicio ta :
Peterson, Caroline30 aña di servicio
ÑPabien na cada colega cu a wordo promociona cu nan rangonobo. Esaki ta nifica cu e responsablidad ta bira mas grandi peronos no tin e duda cu nos agentenan ta capas pa cualkiereventualidad. Na nos personal administrativo cu ta nos weso di lomba, masha masha pabien! Nos ta wak boso esfuerso y dedicacion den nos organisacion y nos ta aprecia esey. Na noscoleganan cu a cumpli 25 aña, 30 aña y 35 aña den CuerpoPolicial Aruba, danki pa e sosten, dedicacion, tempo y esfuersocu a hiba boso asina leu den boso carera. Masha pabien. Pueblo di Aruba por ta orguyoso di boso!

robotstxt: allowed

filter: keep


text:
ORANJESTAD: Minister Endy Croes a duna un splicacion amplio di e metanan di OAA cu e.o. 1. pa ofrece curso y estudionan na bienestar y demanda di nos mercado laboral. 2. Enseñansa practico y dinamico. 3. Ofrece programa personalisa 4. Enfoca riba experencia di trabou anterior y por ultimo 5. Ofrece prespectiva pa futuro na hobennan di 17 aña te na adulto.
Ken por aplica:
- Hobennan for di 17 aña te cu adulto.
- Tur esnan cu no ta enseñansa obligatorio.
- Esnan cu kier redefine nan mes of ta buscando trabou.
Con lo cuminsa y cu kico:
OAA ta programa pa cuminsa e di 2 of di 3 siman den luna di september. E mandatario a informa cu otro siman esnan encarga cu e restructuracion di OAA lo tin un conferencia di prensa pa brinda mas detaye y informacion di OAA. Lo inicia 3 estudio: 1. Hulp Electromonteur niveau 2 cual ta un programa di Regional Opleiding en Vorming Centrum (ROVC) cu ta un instituto na Hulanda. ROVC ta un programa masha bunita un scol den mes un tipo cu lo kier desaroya OAA. E concepto, curiculo cu ayudo di ROVC diferente di e estudionan lo wordo duna. Nan diplomanan ta reconoci riba MBO niveau. 2. Hulp Koelmonteur niveau 2 y 3. LWT (leer werk traject niveau 1) programa di EPB Aruba.


text:
Aruba tin algo pa ta ‘excited’ cune pa e luna di December cu e gran inauguracion di Aruba su night club nobo “E Motions”. E Motions ta un concepto nobo di night club, ofreciendo variedad den nan programa cu lo permiti nan bishitantenan experencianan unico. “Music is our language”, por lo tanto e programacion di E Motions Nightclub lo tin diferente generonan musical, House, Urban, Latin y Local “Ritmo Combina y hopi mas. Un genero diferente lo wordo presenta tur anochi, dunando asina un experencia unico na su bishitantenan. Ademas di e decoracion moderno y exclusivo di e club, tambe e lo ta bon ekipa cu e mihor sistema di sonido y lus di Caribe usando e ultimo y mihor tecnologia, instala pa Elite Production & Entertaiment.
Emotions Gran Apertura
Aruba tin algo pa ta ‘excited’ cune pa e luna di December cu e gran inauguracion di Aruba su night club nobo “E Motions”. E Motions ta un concepto nobo di night club, ofreciendo variedad den nan programa cu lo permiti nan bishitantenan experencianan unico. “Music is our language”, por lo tanto e programacion di E Motions Nightclub lo tin diferente generonan musical, House, Urban, Latin y Local “Ritmo Combina y hopi mas. Un genero diferente lo wordo presenta tur anochi, dunando asina un experencia unico na su bishitantenan. Ademas di e decoracion moderno y exclusivo di e club, tambe e lo ta bon ekipa cu e mihor sistema di sonido y lus di Caribe usando e ultimo y mihor tecnologia, instala pa Elite Production & Entertaiment.


text:
Milenio
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Un milenio ta un unidad di tempo equivalente na un periodo di mil aña.[1] Usualmente ta uza e termino aki pa periodonan di 1000 aña cu ta cuminsa riba e calendario for di aña "1". Un milenio tambe por referi na un periodo di 1000 aña cuminsando na cualkier fecha. E palabra milenio ta deriva di e palabranan latin: mille (mil) y annus (aña).
Comienso di un milenioEditá
E prome milenio despues di Cristo ta conta mil aña, esta di 1 di januari di aña 1 te 31 di december di aña 1000, cu ta representa 10 siglo. Aunke e tempo ey e calendario gregoriano no tabata existi ainda, e prome aña ta aña 1. Pues no tin un aña 0.


text:
Reconociendo nos Arubianonan nobo den cuadro cu celebracion di 18 di maart, nos a combersa cu Jose Lecler, 49, naci na Santiago, Republica Dominicana.
Sr. Lecler ta un park ranger na Parke Nacional Arikok anto tin actualmente 23 aña bibando na Aruba. Despues di algun aña trahando manera security guard na banco, el a haya un otro oportunidad na Parke Nacional, el a conoce un dama, casa y haya su nacionalidad Hulandes.
“Mi a bin cu e meta pa busca un miho bida”, e ta bisa Bon Dia. El a bini via di famia cu tabata residencia akinan caba, anto asina el a cuminsa custumbra cu e cultura manera cu el a yega. “Mesora mi a cuminsa check e historianan di Aruba, e corantnan y cosnan asina.” Sr. Lecler ta bisa cu ya cu e tabata tin famia na Aruba, nan tabata semper bis’e con dushi nan tabata pasando, con chikito y bunita e isla ta anto bon pa traha. “Ya asina mi tabata tin mente na Aruba so prome cu e otro islanan”, e ta bisa.
Idioma y cultura
E diferencia di cultura entre nos isla cu Republica Dominicana no ta mucho grandi. Nos clima ta casi mescos, y nos ta semper conecta den un forma of otro via diferente tipo di cuminda y tradicionnan cu nos ta comparti. Sr. Lecler por papia y compronde Papiamento manera un Arubano mes.
E prome cos cu sr. Lecler a nota ora el a yega, ta con chikito en berdad Aruba ta den comparacion cu Republica Dominicana. Pero tambe e ta bisa, el a ripara con lihe bo por integra den e comunidad si bo ta pone di bo parti. “Di biaha bo por conecta cu diferente tradicion cu tin, tradicionnan di afo y di akinan mes.” E ta bisa cu e dificultad mas grandi pe tabata e decision pa cuminsa siña e idioma. E ta pensa cu nada ta dificil den cualkier pais cu bo ta yega, mas grandi ta pa tuma e iniciativa. “Ora bo tuma e iniciativa tur cos ta bay facil”, e ta expresa.
Sr. Lecler tin cu entre otro guia turistanan den areanan di Parke Nacional anto e ta bisa cu pa siña Ingles mes tabata hopi facil pe. Hulandes ta unda e tin poco dificultad, pero Portugues tambe e ta siñando domina.
Integracion
Na Parke Nacional – unda e tin casi 17 aña trahando – sr. Lecler a haya varios oportunidad pa sigui crece te cu e ta un di e top rangernan envolvi den e proyecto di raton di anochi por ehempel. Ora nos a puntr’e kico ta locual ta inspira mas di su trabao na parke, e ta contesta: ‘E naturalesa’. E ta bisa cu e fauna y historia di Aruba, como tambe e trabao cu e ta haciendo, ta cosnan cu e ta reconoce y aprecia masha hopi. Trabao di e rangers na parke ta encera entre otro pa mantene cual ta un 18% di Aruba mas o menos, protege naturalesa y yuda turistanan siña mas di e cultura y paisahe di nos isla.
Sr. Lecler finalmente ta conseha na cualkier persona cu por tin dificultad pa integra cu e comunidad di Aruba, pa ‘pone di su parti’. Algo cu ta yuda hopi na inicio ta pa bay cierto eventonan cultural anto no tene miedo pa ‘be in the mix’ y envolve bo mes mas cu desaroyonan local, segun e ta bisa. Sr. Lecler ta sinti su mes na cas, e ta sinti agradecido cu Aruba y su meta ta pa sigui duna kico mas e por duna na e isla.


text:
‘Mouse’ di Ponche Crema
Bida ta muchu kòrtiku pa bo keda sin disfrutá di un ‘toetje’. Laga nos ta sinsero. Komementu ta un di e gran plasernan di bida i no tin nada mas dushi ku finalisá bo kuminda ku algu sut pa pasa boka kuné. Ta probá ku esaki ta ‘boost’ bo estado mental inmediatamente i duná bo mas energia i ta pesei nos ke kompartí ku bo un reseta fásil di ‘mouse’ di ponche crema ku lo sòru pa un dósis èkstra di felisidat. Bo por traha e reseta akí den ménos ku 5 minüt usando solamente 6 ingrediente. Nos ta sigurá bo ku e ‘toetje’ akí ta sumamente delisioso ku no ta baha pisá.
Loke bo ta bai siña ta:
- Un ‘toetje’ fásil i dushi ku bo por traha den ménos ku 5 minüt
Konosementu
- Pa por sigui e kurso akí, no ta rekerí konosementu avansá di kushina. Tur paso ta ser spliká di un manera fásil i komprendibel
Kurso aki ta inkluí
- Video ku durashon di 8 minüt i 40 sekònde
- Akseso ilimitá na video
- Akseso via telefòn selular i kòmpüter
Ekipo
- Mekser grandi
- Diferente baki di glas pa hinka ingrediente aden
- Spátula


text:
WILLEMSTAD – Un fin di siman di RBI Curaçao marka pa hopi wega di bon bisiña (empate) i tambe bon picheo di Manuela di Giants i Lourens di Pirates. Ya e temporada a pasa mitar kaba i Van Engelen Giants ketu bai ta domina e tabla di posihon i awor ku un marka di 5 gana, o pèrdí i 2 empatá. Tatu St. Michiel Astros komo Royal Scorpions tin nan bisa fiha si riba e lidernan. Weganan di fin di siman a ranka sali ku un wega pèrta i al final Sta. Maria Pirates i Firebirds Diamondbacks a hasi kos di bon ruman ku otro i wega a keda empatá 2-2. Pirates tabatin 6 hungadó ku 1 hit den e wega aki. Pa Diamondbacks, Edmond Jops i Jayden Janez a bai di 3-2. E siguiente wega tambe Sta. Rosa Indians i van Engelen Giants a tuma ehèmpel di e wega anterior i a keda empatá na 8-8. Esaki ta e di dos wega di temporada ku Giants ta empatá i ainda no a konosé derota den e aktual kampionato. Stephen Roozendal tabatin e mihó bate pa Indians bayendo di 3-2. Pa Giants, Beyonce Paulina a bai di 4-2. Finalmente djasabra den último wega si tabatin un ekipo ganadó i otro pèrdèdó. Royal Scorpions a Sali di porta dilanti ku un viktoria di 6-5 riba Marchena Reds. Picher ganador a resulta Jadon Gosepa miéntras ku Nazir Fernandez a bai di 2-2. Pa Reds, Hardleyon Thomasita a resultá e picher pèrdèdó miéntras ku 3 bateadó di Marchena a bai di 2-1, Sloop, Donazal i Kraal.
Djadumingu mainta tempran e ekipo di Va Engelen Giants a manda Egory Manuela riba montikulo, ta un di e prospektonan ku ta halando basta atenshon di organisashonnan di Liga Grandi. E no a desepshoná e scoutnan presente tampoko guiando su ekipo na un viktoria di 14-1 riba Firebirds Diamondbacks. El a resultá e picher ganador permitiendo 1 kareda riba 3 hit i poncha 9 bateadó. Beyonce Paulina a bai di 1-1 ku 1 tripel i 3 kareda anotá pa Giants. Picher pèrdèdó a resultá Jayden Janez i Yairo Juliana a bai di 2-1 pa D’Backs. Djadumingu Royal Scorpions ta bolbe hasi kos di pas i keda empatá ku St. Michiel Astros 5-5. Pa Scorpions Bjorn Louisa a bai di 1-1 i pa Astros Tuhedrik Rosa a bai di 4-2. Finalmente djadumingu den otro bon wega, Sta. Maria Pirates a blankea e ekipo di Marchena Reds 2-0. Picher ganador tabata Je-Andrick Lourens ku a permití solamente 1 hit. Mihó bate pa Pirates tabata Djenior Mogen di 3-3. Picher pèrdèdó tabata Gedion Baromeo i Joshua Leito a konektá e úniko hit di Reds. Lamentablemente e ekipo di Kwartier Yankees a kai for di e kampionato aktual di RBI Curaçao pa motibu ku a pèrdè nan di dos wega pa default. Esei ta pone ku outomátikamente segun regla e ekipo lo no por partisipá mas den temporada 2019. E kampionato ta kontinuá ku e otro 7 organisashonnan.
E kampionato di RBI Curaçao 2019 divishon Senior ta kontinuá fin di siman próksimo ku vários wega tantu djasabra komo djadumingu na Tio Daou Ballpark. Por sigui tur desaroyo di e kampionato via di e website nobo www.rbicuracao.com, unda por haña tur informashon, skema di wega, orario i resultadonan. RBI Curaçao tin su propio twitter account tambe bou di @Curacaorbi i ya manera sa kaba tin e página riba Facebook.
RBI Curaçao 2019 ta kai bou di ouspisio di Curaçao Baseball Development Foundation (CBDF) i kampionato ta bou di maneho di Fundashon pa Nan. Danki un biaha mas na MCB pa ta spònser prinsipal, Hensley Meulens i por último KNBSB.


text:
ULTIMO ORA.
BONEIRU.
MORTO DEN TRAFIKO.
Infornashon di KPCN: Awe djaluna 3 di yüli algu despues di 4or di mardugá tabatin un aksidente tráfiko na Hanchi Amboina na altura di e Mosque. Investigashon preliminar ta indiká ku pa motibu deskonosí e shofur lo a pèrdè kòntròl riba e outo di famia i a bai dal den un palu di lus. Ku yudansa di personal di brantwer a logra saka e hòmber for di e outo i personal di ambolans a transportá e víktima den un situashon delikado pa hospital. E tabata ùniko okupante di e vehíkulo. Pa awor esaki ta uniko detaye ku por duna den e kaso aki.
E VIKTIMA A FAYESE NA HOSPITAL.
Update: E viktimá embolbí den aksidente di outo awe mardugá, e homber di inisialnan M.H.S, nasé 1 di sept 1975 a fayesé na hospital algun ratu pasá. Investigashon ta kontinuá.
FUENTE: POLIS.
FORSA NA E FAMIA NAN KU PERDIDA DI NAN SER KERI.


text:
Aworaki nos ta den e temporada di aña cu lo bay sinti mas calor cu normal. Ta trata di e lunanan di september y october. Combinacion di temperatura halto y porcentahe halto di humedad, ademas di un biento menos fuerte cu normal lo pone cu por sinti malestar.
E temperaturanan maximo di e siguiente lunanan lo por oscila di 34°c (93 f) pa 36°c (97 f). Porcentahe di humedad den 85 te 90% of mas lo contribui na un indice di calor (temperatura aparente) rond di 40°c (104 f) te 46°c (115 f) cada dia. E calor y humedad halto lo no baha mucho anochi cu temperatura bahando solamente te un minimo di 28°c (82 f) te 29°c (84 f). Esaki lo aumenta e peligro p’e hendenan cu no por haya un luga adecua pa refresca nan curpa.
Calor excesivo ta e asesino di tempo number 1. Hende mester ta prepara pa e peliger cu calor excesivo ta ocasiona. Mucha chikito, hende grandi y hende cu malo di curason ta esunnan mas expone. Limita actividad pafo di cas pa ora trempan di mainta of ora solo baha. Si bo tin un airco cu ta funciona uz’e of por lo menos habri bentana pa laga aire pasa y circula.
Accion di precaucion
Un aviso pa calor excesivo ta significa cu ta spera un periodo di temperatura halto. E combinacion di temperatura y humedad halto lo combina pa crea un situacion den cual enfermedad causa pa exposicion prolonga na temperatura halto lo por presenta.
Ta recomenda pa:
- bebe hopi likido (awa of juice sin sucu);
- keda den camber cu airco;
- aleha for di solo;
- bisti paña di color licht, preferiblemente blanco.


text:
Dicon Hulanda no ta yuda Aruba fia placa na un interes abou? ArenaPoliti.co ta contesta Rene Herdé, y Herdé ta reacciona
Ayera (1 februari) lider di fraccion AVP sr. Rene Herdé a manda un comunicado di prensa titula 'Pakico no? Buscando e miho solucion pa desaroyo socio-economico sostenibel!' (klik pa lesa)
Den e comunicado sr. Herdé ta puntra dicon Hulanda no ta haci uso di su bon reputacion financiero pa Aruba por haya un prestamo na un interes hopi abou. E parlamentario ta splica cu, si Hulanda permiti Aruba fia placa por medio di e modelo menciona, Aruba lo por spaar anualmente mas o menos 200 miyon Florin na interes. Un suma substancial.
Despues di a lesa e comunicado, ArenaPoliti.co a tuma contacto cu sr. Herdé y duna un posibel contesta riba e pregunta cu e ta haci den su comunicado. ArenaPoliti.co a puntra e parlamentario pa reacciona riba e posibel contesta, y tambe un di dos pregunta.
ArenaPoliti.co: Considerando expresionnan di politico Hulandes y loke e sugerencia ta nifica pa Hulanda, un posibel contesta ta: Paso esey kiermen cu Hulanda mester para garantia pa e fiansa(nan), y si gobierno di Aruba no cumpli, e pueblo Hulandes (belastingbetaler) ta esun cu lo sali perdi. Pues, prome cu Hulanda para garantia, ta probabel cu nan kier tin siguransanan cu Aruba lo cumpli cu pagonan y cu e 200 miyon Florin realmente lo wordo usa directamente pa reduci e debe di pais Aruba. Pa haya e siguransanan aki, Hulanda probablemente lo kier por supervisa y den cierto forma controla finansas di pais Aruba. Esaki similar na e situacion di Corsou; Hulanda ta para garantia pa Corsou por probecha di e interes abou cu Hulanda ta haya a base di nan reputacion, y Hulanda ta eherce supervision financiero stricto por medio di Cft. Pues e motibo pakico no, por ta paso Aruba lo mester acepta supervicion y control financiero similar na esun na Corsou. Esey lo kiermen cu Cft su rol pa cu Aruba su finansas lo bira algo oficial, sin e forma actual di duna ‘sugerencianan’ na gobierno di Aruba. Y actualmente esey no ta e caso. Probablemente, gobierno di Hulanda lo ta dispuesto pa haci'e si gobierno di Aruba acepta Cft den un forma similar cu na Corsou. Sr. Herdé por reacciona riba e posibel contesta aki?
Rene Herdé: Aruba tin 30 aña ta paga su propio gasto y debenan. Nos no ta den Reino pa Hulanda paga pa nos. Si pa e paisnan yuda otro unda cu nan por. No tabata tin, no tin y no por tin niun motibo pa Aruba no cumpli cu su responsabilidadnan financiero den futuro. Al contrario: ta net door di yuda kita e peso di e interes halto, ta crea e espacio financiero pa reduci e debe mas lihe. Loke ta bini aserca ta cu lo por haci'e sin cu e ta costa Hulanda niun cen. Na mes un momento lo por sigui cu e reforma di sector publico, pero sin e consecuencianan di austerisacion pisa cu a aplica na Hulanda y otro paisnan Europeo. Professor Bas Jacobs di Universidad di Rotterdam ta splica bon kico e consecuencianan social di e austerisacion pisa ta pa un comunidad y con mas pisa esakinan ta cu e costo di e debe mes. Pesey nos a scohe pa un otro forma pa sali di e crisis.
Cu Hulanda kier implementa Cft na Aruba no ta cos di awo. For di 2010, na momento cu a sanea e debe di Corsou y Sint Maarten, tabata kier pa Cft conta pa Aruba tambe.... pero sin saneamento financiero! E maneho di Cft lo tabata desastroso pa Aruba si a bay di acuerdo na 2009. Nos lo ta den e situacion social pio cu Spaña. Ta door di e maneho contrario na esun di Cft, esta di stimula economia, mehora forsa di compra, door di haci inversionnan grandi den hende, den enseñansa, den drecha fondonan social, cu a logra saca economia for di e punto di -13% y his'e den cuatro aña na +3%. Bou di e regimen di Cft esaki nunca lo a logra. Djis wak e resultadonan di cinco aña di Cft na Corsou y Sint Maarten. Of wak e maneho di Hulanda mes: despues di 7 aña di crisis ainda mester austerisa pisa, economia ta sigui crece poco y desempleo ta sigui halto, problemanan social ta sigui crece sin perspectiva pa bira miho! Ta pesey nos ta contra di e formula di Cft.
Nos NO ta pidi pa Hulanda paga e debe of pa para garantia pa e debe di Aruba. Esey Aruba mes por y mester haci. Nos a demostra esey durante 30 aña. E unico cos cu ami a sugeri, ta pa Hulanda facilita e fiansa pa cubri e debe y laga Aruba paga esaki bek. Mescos cu a haci pa 30 aña. Solamente e ta pa Hulanda haya e financiamento na un interes hopi abou, mecos cu Hulanda mes ta fia (0-2%). Aruba ta keda responsabel pa su pagonan. No ta esey ta e intencion pa yuda otro den Reino? No pa carga responsabilidad di otro of pa paga debe di otro! Den combersacion cu politiconan Hulandes, nan mes ta bisa "het kost Nederland niets" pa facilita Aruba e fiansa na interes abou. Pakico nan no ta haci'e y laga tur otro areglo den Reino y den Statuut keda manera e ta.
ArenaPoliti.co: Sr. Herdé como parlamentario lo sostene entregamento di parti di Aruba su autonomia financiero a cambio pa haci uso di Hulanda su bon reputacion financiero pa Aruba por fia na un interes abou?
Rene Herdé: No! Nos tabata y ta contra pa adopta e Rijkswet Cft na 2010. Si nos a wak kico Cft a haci na Corsou, e ta duna nos mas motibo pa no ta di acuerdo. Tampoco nos kier cambia loke ta poni den Statuut: finansa ta un asunto di e paisnan autonomo. Niun caminda den Statuut ta poni cu paisnan di Reino ta yuda otro bou condicion cu ta entrega autonomia! Dicon e exigencia ey?
Expresionnan haci den e articulo aki no necesariamente ta refleha opinion di ArenaPoliti.co


text:
Ken ta informador Arie Swaen?
Diabierna 29 di september a keda confirma oficialmente cu mr. Arie Swaen a wordo nombra como informador di e proximo gobierno. E informador ta e persona encarga cu investiga e opcionnan pa forma un gobierno despues di un eleccion. E ta wordo nombra pa gobernador (como representate di rey y gobierno di Reino) y ta raporta su progreso na gobernador regularmente. Ta anticipa cu pa fin di siman aki e prome informe intermedio lo wordo entrega na gobernador Alfonso Boekhoudt.
E tarea di informador
E tarea exacto di e informador ta depende di e resultado di eleccion. Por ehempel, si dos partido tin un mayoria, y nan ta di acuerdo cu otro, e ora e tarea di e informador ta relativamente limita. Ora tin mas partido envolvi, e tarea di e informador ta bira mas amplio mirando cu e mester busca e puntonan en comun y purba yuda e partidonan yega na forma un acuerdo di gobernacion. E informador ta wordo asisti pa un secretario. E responsabilidad aki a wordo asumi pa señora Hellen van der Wal, BA.
Preocupacion situacion financiero
Arie Swaen tabata miembro di Raad van Advies pa shete aña y durante e periodo aki tambe a eherce e funcion di presidente di e institucion aki pa dos aña. Na su despedida for di Raad van Advies na 2014 señor Swaen a laga sa di ta preocupa pa cu e situacion financiero di Aruba. Segun Arie Swaen, no ta importante pa punta dede y wak ken tin rason y ken no, pero cu partidonan mester busca un solucion conhuntamente.
Ridder in de Orde van Oranje-Nassau
Abogado Swaen (1945) tin un carera impresionante den cual el a eherce varios funcion ehemplar den comunidad. Entre otro como Vice-Presidente di Conseho Social-Economico na Aruba. Na 2001 Swaen a ricibi e honor di Ridder in de Orde van Oranje-Nassau. Arie Swaen ta conoci como abogado na Passchier & Swaen Law. Na augustus abogado Swaen a celebra 50 aña di servicio.
Expresionnan haci den e articulo aki no necesariamente ta refleha opinion di ArenaPoliti.co


text:
Sin sa skibi ni lesa, mi a logra habri mi mes negoshi
“For di ora ku mi tabata chikí mi a soña di tin mi mes negoshi, pero ya ku mi no tabata sa skibi ni lesa, e soño ei tabata parse imposibel. Aunke semper mi tabata un hende muhé trahadó, nunka mi no a wak niun resultado positivo den mi bida.
Tur kos a kambia ora mi a kuminsá partisipá di e reunionnan di fe aki na Universal. Aki nan mi tabata skucha palabranan di fe i nan tabata motivá mi pa kere den e imposibel. Perseverando den mi, kreyendo den Dios, e milager asina deseá a sosodé.
Awendia mi tin mi mes negoshi di paña yamá ‘Noemy’s Fashion’ kaminda nos ta bende paña pa henter famia. Mediante di e fe, mi a konkistá 2 outo i mi kas propio. Danki Dios mi a konkistá mas di loke mi tabata soña ora mi tabata chikí. “


text:
Ayera atardi durante un conferencia di prensa na Unoca Bon Dia Aruba a haya chens pa entrevista e 4 artistanan Arubano cu a bay hunto na Maracaibo pa expone den un exhibicion titula Mare Nostrum. E exposicion cu e 4 artistanan: Glenda Heyliger, Elvis Lopez, Osaira Muyale y Ryan Oduber a presenta a tuma luga na Museo de Arte Contemporaneo del Zulia (Maczul).
Idea pa exposicion
E exposicion Mare Nostrum a tuma 10 luna pa organisa, segun sra. Muyale, kende tambe tabata un di e artistanan cu a traha obranan pa e exposicion, unda a enfoca riba e relacionnan entre paisnan Venezuela, Aruba y Hulanda. Conhuntamente entre sra. Muyale, e curador independiente di arte y maestro na Universidad di Zulia Jimmy Yanez y directora di Maczul Lourdes Penjaranda e exposicion a wordo organisa pa combersa tocante relacionnan historico y actual entre e 3 paisnan aki..
Sra. Muyale a splica cu e interes pa e proyecto Mare Nostrum a cuminsa durante un research cu su persona tabata haciendo na biblioteca nacional di Coro pa busca informacion riba identidad, espacio y memoria. E curiosidad aki a surgi pasobra sra. Muyale su antepasadonan mediteranio a emigra desde Lebanon pa Coro y despues pa Corsou y Aruba den un trayectoria cu ta bay bek te aƱa 1898, e ta conta nos.
āMāa encontra hopi informacion pa curiosidad riba e relacion entre Hulanda, Venezuela y Caribe desde siglo 16 y 17.ā E meta principal tabata y ta pa por a logra un lenguahe visual interesante mirando e storianan di relacion estrecho cu tin entre e paisnan Hulanda, Venezuela, Aruba y Antias. Tambe pa trece e storianan aki den e forma visual, cu un otro angulo y perspectiva.
Situacion na Venezuela y reforsa lasonan
Sr. Lopez a expresa su sorpresa ora el a mira e museo Maczul pa prome biaha despues di a expone na e mesun museo aki 14 aƱa pasa. āOra nos a yega mi a mira cu den tanto tempo e gobiernonan di tanto Chavez como Maduro a laga tur e museonan bay perdiā. Esaki tabata un bon oportunidad pa e 4 artistanan contemporaneo por aporta na e museo pa nan haya mas artistanan internacional y alabes reforsa un relacion estrecho cu ta existi entre Aruba y Venezuela, specialmente den e area di Maracaibo den estado Zulia.
E artista, kende ta alabes director di e academia di arte contemporaneo na Aruba Ateliers ā89, a subraya cu e relacion entre paisnan hopi biaha ta cay atras pa via di gobiernonan cu a sinta y no a mantene contacto of relacion cu otro pais di un manera of otro. Sinembargo e trabou cu a wordo haci pa e artistanan ta un aporte den nan manera pa establece un contacto bek. E experiencia aki segun sr. Lopez tabata uno sumamente positivo tanto pa nan como artistanan contemporaneo Arubano como pa e artistanan contemporaneo, museo y publico en general na Maracaibo.
Imagen di Venezolanonan
Sr. Oduber di su banda a trece e punto dilanti cu pa via di e situacion actual na Venezuela hopi hende den nos comunidad pero tambe internacionalmente, pa via di prensa, tin un imagen negativo di Venezolanonan. Hopi biaha den prensa, segun sr. Oduber ta wordo enfoca riba aspectonan negativo di economia na Venezuela of e crisis humanitario cu actualmente ta pasando den e pais. Sinembargo e mes cu a bay Maracaibo y prepara un exposicion a haya cu aunke nan tināe duro, e hendenan Venezolano ta haci lo maximo cu e tiki cu nan tin.
Di e manera aki e artistanan ta fungi di cierto manera un tipo di embahador cultural pa asina personanan di tur e paisnan cu e obra ta trata por dialoga via e lenguahe di arte contemporaneo riba relacionnan socio-cultural y historico entre e paisnan.
āAkinan por ehempel pa hopi aƱa tin un lucha pa bin cu un museo di arte contemporaneo y nos cu tin mas rikesa den aspecto economico compara cu e region Caribense y tambe Venezuela no por logra esaki. Mientras na Venezuela e museo aki Maczul ta uno gigantesco, y segun mi esun mas grandi na Venezuela. E museo aki bo por compara cu museonan na Miamiā.
Sinembargo sr. Lopez a desmenti durante e combersacion cu ta trata aki di algun bishita relaciona cu politica. E rol di e artista den e situacion aki ta pa crea un dialogo y critica unda ta necesario.
āNos tin di gradici tambe cu nos no a wordo manda politicamente of pa via di gobierno. Pasobra nos a haya sa di invitacionnan di parti di institutonan cultural internacional pa bay representa Aruba den exterior cu a wordo ignora pa gobierno y institutonan cultural. Esaki ta penoso pa e artista pasobra e unico manera pa e artista mustra su obra ta pa bay den exterior.ā
Arte contemporaneo
āComo artista visual nos ta constantemente construyendo colectivamente un porta pa unda e bishitante por explora, nos ta constantemente construyendo portanan entre capanan di realidad, creando espacio pa soƱonan y experencianan cu no tin plataforma normalmente.ā
Arte contemporaneo ta diferencia su mes den e manera con e obra ta wordo presenta. E contexto cu e obra tin por ta por ehempel un critica social di problemanan cu ta andando den sociedad actualmente.
Segun sra. Muyale, ānos ta traha hunto pa por comprende e esfuersonan humano. E forsanan di violencia y di politica cu ta afecta cada cas y cada mente riba mundo.ā
E artistanan ta purba transforma e traumanan y ta purba uza nan pa pensa y sobrevivi un sistema disfuncional cu mundo ta biba aden, sra. Muyale a conclui.
E trabounan colectivo ta presente den e Museo Maczul desde 28 October 2017 te cu 28 februari 2018. E artistanan ta invita tur hende pa bay libremente bishita e exposicion na Maracaibo.
Nan ta bisa un danki grandi na Ray-Ann Hernandez directora di Unoca cu a atende e proyecto aki cu hopi amor, e artistanan a expresa. Nan ta duna un danki grandi tambe na Mondriaan Fonds di Hulanda y Museo Maczul na Venezuela. Pronto lo tin un lectura riba e exposicion aki na Unoca.
Riba e obranan mes cu e 4 artistanan a traha pa e exposicion nos lo elabora den nos proximo edicion. Tambe nos lo elabora riba e posibel futuro cu e exposicion lo por tin den otro paisnan internacionalmente, tanto como un esfuerso pa trece Mare Nostrum na nos isla mes.


text:
Boletin Aqualectra ku update tokante trabounan durante tormenta
Aqualectra ta trahando duru pa mantené stabilidat di suministro di awa i koriente na kada hogar durante di e mal tempu aki ku nos ta konfrontando konhuntamente. Aqualectra su kompromiso ta pa duna komunidat mas tantu informashon posibel di tur último desaroyo, pa tene un i tur debidamente informá.
Risibí athunto e informe di awe djaweps 10’or anochi emití pa Aqualectra relashoná ku e tormenta ku ta asotá nos isla i e trabounan ku ta keda realisá.


text:
Departamento di Ministerio Personal
Declaracion di Mision
Proveé recursonan y entrena miembronan di Iglesia pa uni nan forsa cu e ministerio y e oficialnan di Iglesia den e ultimo proclamacion di e evangelio di salvacion den Cristo.
Declaracion di Vision
Cada miembro involucra den servicio activo di ganancia di alma pa Dios.
Areanan di Enfasis
- Evangelismo porta pa porta
- Distribucion di Literatura
- Evangelismo Personal
- Predicacion Laico
- Organisacion y direccion di programa di Servicio Comunitario di Iglesia
- Organisacion y direccion di programa di recoleccion anual
- Maneho di Scolnan di Corespondencia Biblico
- Coopera cu Departamento di Sabat Scol den opera y maneha e Unidadnan di Acion di Sabat Scol
- Coopera cu e pastor di Iglesia local den e organisacion y maneho di e Ministerio di Gruponan Chikito
“Tur berdadero disipel ta nace den e reino di Dios manera un misionero”
(The Desires of Ages, p. 195)


text:
Oficina di Turismo, A.T.A., ta informa cu pa luna di februari nos destinacion a ricibi un total di 77,961 bishitante “stay-over”. Si compara luna di februari 2022 cu februari 2019 – cu tabata e ultimo aña normal di turismo, por mira cu Aruba a recupera 84% di locual a wordo ricibi na februari 2019.
E tres mercadonan cu mas a destaca den e cantidad di turista cu a bishita na februari 2022 como tambe den grado di recuperacion ta; Estados Unidos cu 63,114 bishitante cu ta representa un grado di recuperacion di 92% den comparacion cu februari 2019, Hulanda cu4,395 bishitante cu ta representa un grado di recuperacion di 117% den comparacion cu februari 2019 y Colombia cu 1,456 bishitante cuta representa un grado di recuperacion di 95% den comparacion cufebruari 2019.
2022 DEN COMPARACION CU 2021
2022 a cuminsa cu un crecemento mas fuerte y stabil cu 2021, maskecu den luna di januari por a wak un caida den recuperacin den comparacion cu e ultimo 8 lunanan di 2021. Sinembargo, e recuperación den luna di februari ta sumamente positivo.
Si compara februari 2022 cu februari 2021 por wak cu crecemento di 143.6% den cantidad di bishitantenan “stayover”, for di 31,982 bishitante pa 77,961 bishitante.
Si compara februari 2022 cu februari 2021 por wak un biaha mas cu e 3 mercadonan cu mas a crece den cantidad di bishitante stayover taEstados Unidos cu un crecemento di 35,343 bishitante “stayover” cuta representa un crecemento di 127.3%, Hulanda cu un crecemento di 3,205 bishitante “stayover” cu ta representa un crecemento di 269.3% y Colombia cu un crecemento di 780 bishitante “stayover” cu tarepresenta un crecemento di 115.4%.
MERCADONAN
Norte America ta keda e mercado mas fuerte pa Aruba y na februari2022 un total di 65,792 bishitante Norte Americano a bishita Aruba. Esaki ta 84.4% di e total di e bishitantenan “stayover”. Na februari2022, Europa a trece 6,269 bishitante pa Aruba, cu ta 8.0% di e total di bishitantenan “stayover”. Un total di 4,444 bishitante cu tarepresenta 5.7% di e bishitantenan “stayover” tabata procedente di Latino America; y 1.9% di e total di bishitantenan stayover pafebruari 2022- cu ta 1,456 bishitante, a bishita nos isla for di otro partinan di mundo.
E PROME KWARTAAL DI 2022
E prome 2 lunanan di 2022 Aruba a ricibi un total di 137,754 bishitante “stayover”, cu ta representa un grado di recuperación di 73.5% compara cu e mesun lunanan di 2019. Pa luna di maart tapremira cu nos lo por ricibi 92,855 bishitante “stayover.
TOURISM CREDITS / CENTRAL BANK OF ARUBA
Di acuerdo cu Banco Central e asina yama ‘Tourism Credits’ (anteriormente yama “Tourism Receipts”) pa e prome, di dos y di treskwartaal di aña 2021 a contribui cu AWG 2,120.10 miyon den nos economia, cu ta 48% mas compara cu e mesun temporada na 2020. Esaki naturalmente ta debi na e pandemia global di Covid-19 durante cual Aruba tambe a cera su fronteranan temporalmente entre mita di maart 2020 te cu juli 2020.


text:
Cuerpo Policial ta Informa:
Hoben a ser hinca na Modanza
Diabierna atardi pa mas o menos 3:10 central di polis ta wordo notifica di un caso di hincamento na Modanza.
Na yegada di patruya a bin topa cu e victima. Ambulance tambe a presenta na e sitio pa asina duna asistencia medico na e victima y a transporte pa hospital.
Recherche a presenta na e sitio pa cuminsa cu e investigacion pa determina kiko exactamente a sosode.
Un rato despues a haci detencion di un total di 8 hoben menor di edad.y na unda nan a wordo transporta pa warda di Playa.
E caso ta bao investigacion y e hoben cu a ser hinca su situacion te cu awo ta stabiel.


text:
Diabierna dia 21 di november ta tuma lugar den Compleho Deportivo Guillermo Prospero Trinidad na Dakota e competencia di atletismo escolar cu ta programa riba calendario anual di ‘Deporte Escolar’ di IBiSA. Inscripcion di tur atleta, tanto esnan cu ta miembro di un club di atletismo como esnan cu no ta miembro di un club a tuma lugar caba na nan respectivo school. Diabierna atardi prome cu competencia no ta tuma inscripcion mas, solamente ta ‘check in’ (registra) y duna number na tur atleta. Esaki ta cuminsa pa 2’or di merdia te cu 2:45p.m. na Stadion. Mientras cu tur preparacion ta cla pa e competencia cu ta cuminsa diabierna atardi 3’or p.m. Competencia pa atleta No Miembro di Club: E competencia di atletismo escolar ta den diferente categoria pa mucha homber y mucha muher cu ta bay representa nan school. Categoria: A – Naci na 2006 y mas jong; ta participa na e ‘Driekamp’ cu ta encera: sprint 60 meter, distancia largo di 400 meter y tira bala leu, (bala di baseball). B – Naci na 2004 – 2005; ta participa na e ‘Driekamp’ cu ta encera: 60 meter sprint, distancia largo di 400 meter y tira bala leu. C – Naci na 2002 – 2003; Esaki ta e grupo cu ta participa na e ‘Vierkamp’ cu ta encera: 80 meter sprint, distancia largo di 600 meter, tira bala leu y bula leu (verspringen). Competencia pa atleta Miembro di Club: Pa e grupo di atleta aki cu ta representa nan school, tin competencia den diferente categoria pa mucha homber y mucha muher. Categoria: A – Naci na 2006 y mas jong; ta participa na e ‘Driekamp’ cu ta encera: sprint 60 meter, distancia largo di 600 meter y tira bala leu, (bala di baseball). B – Naci na 2004 – 2005; ta participa na e ‘Driekamp’ cu ta encera: 60 meter sprint, distancia largo di 600 meter y tira bala leu. C – Naci na 2002 – 2003; Esaki ta e grupo cu ta participa na e ‘Vierkamp’ cu ta encera: 80 meter sprint, distancia largo di 800 meter, kogelstoten y bula leu, (verspringen). IBiSA ta corda tur mayor pa tene na cuenta cu e actividad di diabierna atardi ta un competencia escolar y no un training. Despues di e competencia, IBiSA ta entrega medaya solamente na e atletanan “Miembro di Club” cu bira ganador den nan categoria.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
29 di aprel
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
29 di aprel ta e di 119 dia di aña (120 den un schrikkeljaar) riba e kalènder gregoriano. Ta resta 246 dia pa sera e aña.
A sosodéEditá
- 1964 - Prinsesa Irena di Hulanda ta kasa na Roma ku Carlo Hugo di Bourbon-Parma.
- 1983 - Na Aruba, Boneiru i Kòrsou, islanan konstituyente di Antias Hulandes, a tene elekshonnan pa Konseho Insular. Partidonan Movimiento Electoral di Pueblo (MEP) di Aruba, Partido Demokrátiko Boneriano (PDB) na Boneiru i Movementu Antia Nobo (MAN) di Kòrsou ta sali komo e partido mas grandi riba nan respektivo isla.
- 1992 - Disturbionan ta brota na Los Angeles, despues ku un hues blanko ta eksonerá kuater polis blanko di maltrato di Rodney King.
- 2011 - Prinsipe Guillermo di Reino Uni ta kasa ku Catherine Middleton.
A naseEditá
A fayeséEditá
- 1676 - Michiel de Ruyter (69), almirante hulandes
- 1980 - Alfred Hitchcock (80), sineasta britániko


text: Diamars atardi a drenta informe di un accidente hit & run banda di Colegio Ora Ubao na Tanki Leendert y nan ta siguiendo tras di e auto cu a ocasiona e accidente direccion pa Hato, mesora a dirigi patruyanan na e area. Despues a drenta informe di cu e dama chauffeur a bin para te na Botica Eagle. Eynan polis a atende cu e dama chauffeur di e Toyota Rav 4 cual a ocasiona e accidente a bin resulta cu e dama aki a causa un otro accidente hit & run 3 dia pasa y awe atrobe. Straño ta cu e papelnan di e auto no ta na ordo y toch a laga e dama cu e auto pero e biaha aki si polis a kita e auto for di dje.


text:
WILLEMSTAD – Militarnan Hulandes na Kòrsou ta bai duna asistensia a konsekuensia di e tempu pisá. Outoridatnan a hasi petishon na Defensa.
E asistensia ta enserá asistensia militar suave yudando ku transporte i ayudo di emergensia stand-by. E asistensia ta bálido di djaweps 22 di sèptèmber 19.00’or te ku su siguiente anochi 23 di sèptèmber 19.00’or.
Defensa ta disponé di vehíkulonan ku por kore den áreanan ku ta difísil pa yega. Durante depreshon tropikal Bonnie a resultá ku debí na yobidanan fuerte no por a yega na diferente sitio na Kòrsou ku vehíkulo normal.
Defensa ta informá ku den tipo di kasonan asina e por duna asistensia na Kuerpo Polisial di Kòrsou den áreanan ku ta difísil pa alkansá. Tambe Defensa tin mas ekipo pisá ku por usa den kaso di ayudo di emergensia inmediato.
Siman pasá Defensa a duna asistensia na Islanan Ariba durante di e tormenta Fiona. Aki tabata trata asistensia militar na momentu ku mester a asistí ku transporte di polis.


text:
Kralendijk—Djabièrnè último diputado Nina den Heyer i diputado James Kroon a hasi Seferina “Sefe” Statie un bishita na kas den Stashi den kuadro di selebrashon 102 aña di Sefe.
Sefe manera ta yam’é, a kumpli 102 aña 25 di ougùstùs último. A selebrá fecha natal di Sefe, den seno familiar huntu ku amigu i bisiñanan mas yegá.
Sefe apesar di su edat grandi, ta un persona ku ta kòrda kos bon bon i ta kombersá masha ameno.
Komo un gesto di parti di Gobièrnu di Boneiru diputado den Heyer i diputado Kroon primeramente a felisitá Seferina i a regalá Sefe un makutu kargá ku produkto ku nos hende grandinan ta gusta hopi.
Sefe a keda mashá kontentu ku bishita di diputado den Heyer i a sintié sumamente honrá.


text:
VNACS ta representa pais Hulanda na Aruba, Corsou y Sint Maarten. Tambe VNACS ta ofrece ayudo y conseho na habitantenan di Hulanda Europeo den e paisnan aki.
Home
Enfoke riba
Noticia
Aruba ta pone prome paso pa inicia reduccion di recorte di salario
24-06-2022 | 17:51
Aruba por inicia cu e reduccion den e recorte salarial di 12,6 porciento. Esey a wordo dicidi awe den Conseho di Minister di ...
Secretaria di Estado Alexandra van Huffelen ta duna espacio pa elimina 12.5% di reduccion di salario
20-05-2022 | 16:54
Secretaria di Estado pa Relacionnan di Reino kier crea espacio pa paisnan den reino elimina e reduccion di salario di 12.5%. E ...
Secretaria di Estado Van Huffelen ta bishita Aruba, Curacao y Sint Maarten pa topa cu ciudadanonan
17-05-2022 | 19:20
Secretaria di Estado Alexandra van Huffelen di Relacionnan di Reino lo ta bishitando Aruba, Curaçao y Sint Maarten di Dialuna 23 ...


text: WILLEMSTAD — Komo un eks futbolista profeshonal i dirigente, Rignald Hato, semper tabata presente i kla pa brinda su sosten i duna un man kaminda e por i ta na su alkanse pa sostené tur bon proyekto deportivo. Komo un hòmber ku pa hopi aña ta brindando su sosten i aporte na nos futbòl lokal i komo eks miembro di diferente selekshon ku a representá Antias i Kòrsou i hungadó profeshonal, e ta pidi e sosten pa dia 28 próksimo e drenta den direktiva di FFK i asina pone kosnan kana di un forma positivo. Aparte di a militá den futbòl lokal i futbòl profeshonal, Rignald a dirigí diferente selekshon di Orfik, selekshon Hubenil i a fungi tambe komo ‘team manager’ di nos selekshon nashonal. Rignald ta un persona ku no sa gaba su mes, pero ta dediká na hasi pa logra éksito. Rignald su konosementu di futbòl ta hopi amplio i tin vasto konosementu di tantu e parti práktiko i alabes atministrativo di futbòl. Prueba di esaki ta ku Rignald den pasado tabata asistente di e konosido Ibi Jansen den e ekipo di Jong Holland i a dirigí e kolegialnan di Sithoc. Rignald tabata tambe den diferente direktiva di ekiponan di Futbòl i sigur lo por ta di gran sosten pa progreso di nos futbòl lokal. Su konosementu i abilidat pa pone kos kana sigur lo ta di gran aporte pa e deporte rei futbòl na Kòrsou. Su intenshon pa drenta direktiva di FFK ta netamente pa yuda den e totalidat ku su konosementu i pa pone kosnan kana di bèrdat den e bon kaminda. Pero pa e por logra esaki, Rignald Hato tin mester di e sosten di esnan ku di bèrdat ta kere den un adelanto di nos futbòl i desaroyo di nos futbolistanan i árbitronan. E sosten aki lo brinda Rignald e oportunidat di pone den práktika su konosementu i eksperensia pa loke ta adelanto di futbòl en general. Tur ekipo i tambe árbitronan, por konta ku nan lo haña un representante ku lo mira e desaroyo di futbòl na promé lugá den persona di Rignald Hato. P’esei nos mester sostené Rignald Hato i brind’é e oportunidat di implementá su plan pa un berdadero desaroyo di nos futbòl, árbitro i su futbolistanan en partikular.


text:
WILLEMSTAD — Despues di un tremendo Kampionato aña pasa, FFK i MCB ta anunsiá e gran apertura di Liga MCB Promé Divishon ku ta tuma lugá djadumingu, 17 di aprel binidero den Stadion Antoine Maduro (SUBT) 6or di atardi.
E dos ekiponan ku lo mira akshon den e gran apertura di Liga MCB Promé Divishon lo ta e ekipo kampion di Liga MCB Promé Divishon 2015, Centro Dominguito i e ekipo di Jong Colombia.
E aña aki Liga MCB ta wòrdu dediká na e siguiente baluartenan; Sr. Ruben Brandborg (eks hungadó), Sr. Edgar Meulens (eks hungadó), Wilbert Martijn (eks hungadó), Sr. Keneth Brigitha (rèfri) i Sr. Erwin Rekondi (eks dirigente). E persona nan aki ta tin un kontribushon enorme na e desaroyo di e deporte rei, futbòl. P’esei nan lo wòrdu homenahiá i FFK lo dediká e kampionato di e aña aki na nan.
Porta nan lo ta habri for di mitar di 4 di atardi i karchinan lo ta optenibel na lokètnan di SUBT promé ku wega. E entrada pa e wega di apertura ta kosta 10 florin pa adulto miéntras mucha te ku 12 aña i 60+ ta kosta fl.5,-. Animashon musikal lo ta na enkargo di un DJ.
Promé ku e gran apertura di Liga MCB Promé Divishon, lo tin un partido di dama entre SUBT i Hubentut Fortuna 4or di atardi.
E partidonan di Liga MCB Promé Divishon lo tuma lugá den Stadion Stadion Ergilio Hato (SDK) i den Stadion Antoine Maduro (SUBT). Weganan ta wòrdu hunga den wikènt esta, djabièrnè, djasabra i djadumingu. Na momento ku un wega keda kanselá lo reprogramá e wega aki durante di siman. E parti di seguridat ta den man di CVD, Cops i Kuerpo Polisial i tur e weganan lo wòrdu dirigí pa árbitronan afiliá na FFK.
Preis pa kampionato regular ta 6 florin general i 60+ ku mucha te ku 12 aña ta kosta fl.2.50.
E ekiponan ku lo partisipá na Liga MCB Promé Divishon ta lo siguiente:
- Centro Dominguito
- CSD Barber
- Hubentud Fortuna
- Victory Boys
- Undeba
- Jong Holland
- Scherpenheuvel
- SUBT
- Jong Colombia
- Vesta
Liga MCB Promé Divishon lo wòrdu hunga di e siguiente manera;
E promé fase lo konsistí di dos buèlta regular den kua kada ekipo ta enfrentá otro na dos okashon ku ta suma un total di 90 wega. Den e segundo fase (buèlta di 6),e promé 6 ekiponan despues di e buèlta nan regular ta klasifiká pa e play off entre di seis klup den kua kada ekipo ta enfrentá otro na un okashon ku ta lo suma un total di 15 wega. Den e terser fase (buèlta di 4), e promé kuater ekiponan den e play off di 6 klup ta klasifiká pa sigui den e play off entre di 4 klup den kua kada ekipo ta enfrentá otro na un okashon ku ta un total di 6 wega i den e delaster fase (Final), e dos promé ekiponan den e play off di 4 klup ta klasifiká pa e wega final di e kampionato pa mira ken ta titulá nan mes kampion di Liga MCB Promé Divishon.
Konforme e desishon di reunion general e sistema di promoshon/degradashon pa e kampionato aki ta keda vigente.
Pues e ekipo nr. 10 di Liga MCB Promé Divishon ta hunga dos partido promoshon/degradashon ku e ekipo Kampion nr. 1 di Liga MCB Segundo Divishon.
Liga MCB Segundo Divishon ta kuminsá djaluna dia 18 di aprel 2016. E promé partido di Liga MCB Segundo Divishon ta tuma lugá na tereno di FFK mitar di 8 di anochi i e partido aki lo ta entre e ekipo di Fc.Sithoc ku Indekor.
E ekiponan ku ta partisipá na Liga MCB Segundo Divishon ta lo siguiente:
- Fc Sithoc
- Inter Willemstad
- U.D. Tera Kòrá
- Marquita
- C.H. Mahuma
- Indekor
- De Koning
- New Song
- Sta Cruz
- Atomic
E kampionato di Segundo Divishon ta wòrdu hunga manera esun di Promé Divishon i entrada pa e partidonan aki lo ta grátis.
Un yamada ta bai na hinter e pueblo di Kòrsou pa asistí na e gran apertura di Liga MCB Promé i Segundo Divishon ku ta ranka sali 17 i 18 di aprel próksimo. Bin pasa un ratu ameno den kompania di bo famia i disfrutá di bo deporte preferí e deporte rei, futbòl!


text:
Na 2021 si puntra hende kico ta haci falta, loke mas ta bini dilanti ta e sentido di paz. E sentido pa a pesar di tur problema, keda optimista y coopera pa e cambio positivo cu ta depende di tur hende.
Pa 2021 por cera cu speranza pa futuro, Pasco mester bira atrobe, e momento cu nos ta yena nos mes cu luz, animo, fe, speranza y alegria cu ta e ingredientenan di paz.
Pa Pasco por ta Pasco, mester bolbe na e prome Pasco cu ta mara na un suceso religioso cu ta nacemento di e Rey di Paz den un stal di Bethelhem.
Pasco ta e final di un biahe di un pareha, Maria y Hose, cu mester a bay Bethelhem pa registra nan mes como miembronan di e Cas di David, den cual e Salbador di Hende mester a nace segun promesa di Dios.
Na Bethelhem, Hesus a nace y un Luz a cende pa mundo. E luz di e strea cu tres Rey a sigui pa por a topa cu e Rey nobo.
Wardadornan di carne a worde sorprendi pa canto celestial den scuridad di anochi y angelnan alegre cu tabata duna gloria na Dios y tabata alegra den paz pa hende.
Segun e fiesta religioso di Pasco, e mundo nobo cu nos tur ta spera, a bira realidad alrededor di 2021 aña pasa ora un calender nobo a worde introduci.
Sigur den Siglo 20, celebracion di Pasco a worde transforma. El a bira Santa Claus cu ta baila. El a bira fiesta mundano y su caracter religioso a perde balor.
Celebracionnan religioso, ta duna sosten y animo na hende cu no ta solamente curpa pero tambe mente y alma.
Tur religion conoce observacionnan cu ta duna animo pa deshaci di elementonan cu ta stroba hende di biba na paz cu su mes y asina aporta na un comunidad feliz y cu animo pa sigui dilanti den e problemanan mas serio cu por presenta.
Religion Cristian cu e fiesta di Pasco, ta hiba hende na e cumplimento di e promesa di Dios, cu un dia hende lo bolbe na e Paraiso pa conoce paz real.
Si observa plannan di organizacionnan mundial, por mira intentonan pa comberti mundo den un paraiso sin hamber, cu oportunidad pa tur hende, posibilidad pa tur hende desaroya nan felicidad.
Felicidad y bienestar ta e paraiso cu tur hende ta busca como hende pero cu ta worde confronta cu negativismo, cu egoismo, cu rabia y odio.
Pasco ta e fiesta Cristian, cu ta basa riba union di hende y e promesa di solucion pa problemanan.
Pasco ta e fiesta di luz cu Covid-19, falta di produccion di articulonan, falta di placa, egoismo, odio y envidia ta stroba nos mira.
Pasco ta un fiesta di fe, cu ta duna animo pa tres Rey cana den scuridad, pa wardadornan bandona nan carnenan y pa hende lubida tur problema un rato y mira futuro cu fe.
Awe nos ta entrega comunidad di Aruba e mensahe di alegria di Pasco.
Aruba lo conoce un futuro nobo. Arubianismo lo triunfa ora nos brasa otro atrobe sin miedo di malesa, sin ansia pa hunto traha riba un futuro den Nomber di Dios!
Bon Pasco, Aruba!


text:
ORANJESTAD (AAN): Segun Partido MEP, nan a tuma nota un biaha mas di e nivel infantil di parlamentario Ryçond Santos do Nacimento di hiba politica.
Un persona cu pueblo a spera hopi mas di dje pero cada dia cu su actonan pueblo ta wak cu e no ta sirbi pa ta un sirbidor di pueblo y sigur ta ataca Prome Minister Evelyn cu den pandemia a sa di percura pa Aruba no kibra y ta recuperando di un pandemia cu a destrui mundo completo.
Asina ta sin kita sin pone: Sr. Mike Eman e desastre number 1 di Aruba
Ora cu kier papia mester para keto con su lider sr. Mike Eman a destrui e pais mas pio cu e pandemia di Covid unda den 8 aña a gasta 2200 miyon Florin den tempo bon y den pandemia sin entrada Aruba tabatin un necesidad financiero di 1400 Florin pa yuda esnan cu a perde trabao y por paga e sector publico. Y sin kita sin pone sr. Mike Eman a causa mas destruccion financiero cu e pandemia di Covid 19.
Sin kita sin pone: unda e destructor di Aruba sr. Mike Eman tabata desde 2017?
Asina ta: sr. Mike Eman tabata di vakantie den su penthouse mientras pueblo tabata sufri di su mal maneho financiero y ta tristo pa mira un politico nobato manera sr. Ryçond Santos do Nascimento ta aproba esaki y sigur ta aproba corupcion di su partido manera esaki ta e normal nobo unda cu corupcion ta algo comun. Sin kita sin pone unda bo integridad ta?
Sin kita sin pone: Ainda pueblo ta warda contesta di parlamentario Ryçond Santos di Nascimento di con el a worde kita di Universidad?
Tin hopi rumor ta circula di e pakico el a worde kita di trabao pero ta bon pa parlamentario Ryçond Santos do Nacimento mes bin dilanti sin kita sin pone y bin contesta e pregunta: Di con bo a worde kita di Universidad di Aruba?
MEP a bisa cu nan lo sigui sr. Ryçond di cerca paso nos no lo acepta su porkedad politico y sigur pa purba laga nos Prome Minister ta e malo pa tapa maldad di entre otro su colega señora Gerlien Croes y lo ta bon pa puntra su colega di con e no por drenta Merca paso asina e ta sin kita sin pone.


text:
Kralendijk – Dia 13 di desèmber 2006 Nashonnan Uní a aprobá e ‘Tratado relashoná ku derechonan di personanan ku limitashon’ i nan a proklamá dia 3 di desèmber komo e dia internashonal pa personanan ku limitashon, Dia Mundial di Hende ku Limitashon’.
Internashonalmente ta selebrá e dia akí riba 3 di desèmber i e ta entre otro intenshoná komo enkurashamentu pa tene e diskushon tokante derecho di ser humano i derecho igual pa hende ku limitashon den komunidat riba agènda.
Na Boneiru tambe riba e dia akí ta dediká atenshon èkstra na e grupo di hende akí.
Kolegio Ehekutivo ta boga pa tur hende na Boneiru haña posibilidat pa por move i rekreá. Inkluso personanan ku limitashon.
Den kuadro di esaki ta kuminsá otro aña ku aktividat di moveshon i rekreashon pa personanan ku limitashon i pa hende grandi. Pa esaki ta bai hasi uso di materialnan i medionan spesial. Huntu ku profeshonalnan kapasitá ta stimulá personanan ku registrá pa e aktividatnan akí, pa rekreá i move. Miembronan di famia i hendenan ku boluntariamente ta duna kuido na e personanan akí (mantelzorg) tambe ta bon biní.
Ku e dia akí Kolegio Ehekutivo ke brinda personanan ku limitashon un dia dushi i plasentero i alabes enkurashá komunidat boneriano pa nan tambe kuminsá move pa e grupo di enfoke akí.
Kralendijk – Dia 13 di desèmber 2006 Nashonnan Uní a aprobá e ‘Tratado relashoná ku derechonan di personanan ku limitashon’ i nan a proklamá dia 3 di desèmber komo e dia internashonal pa personanan ku limitashon, Dia Mundial di Hende ku Limitashon’.


text:
Gibi Doran: “Tin hende fuerte pará pa trese GIO bèk pero nada no ta konkreto”
TRENDSZ despues di basta rumor ku tabatin, for di despues di e periodo di Karnaval, a kòmbersá durante di e promé fin di siman di luna di mart 2018, ku doño di kurpa Gilbert ‘Gibi’ Doran.
Durante di e simannan aki a papia di integrantenan i inkluso esnan kende lo bai forma e front di GIO ‘nobo’.
Relashoná ku esaki, Gibi Doran mes, a hasi un deklarashon na TRENDSZ, kontestando algun pregunta risibí di e siguiente forma: “Hopi hende ta mi tras pa hasié. Pero mi ta pensando, mirando ku aworakí merkado no ta manera ántes mas, ounke ku GIO tin super hopi fanátiko. Durante di e aña ku a pasa, mi a nota sigur ku e farándula ta ‘off’ i manera nan ta bisa GIO ta hasi falta, no tin nada pa trese kompetensia. Anto ta esei tin mi ta pensa pa bin bèk ku GIO. Pues nada konkreto ainda. Tin hendenan fuerte pará pa trese e proyekto bèk. Esei ta loke mi por deklará te na e momentunan aki. Músikonan tur ta interesá. Di kantantenan nada no ta sigur ainda, tur ta solamente rumor”, Doran a finalisá bisando.


text:
sobrekargo korporal ()
-
buki di oro
-
standarisá
-
tipo di palabra:
-
kontabel
-
mirá: 261 bia
- deskripshon: e preshon ku trabou tin riba bo kurpa, p.e. ora bo mester bùk i lanta para kada be, hisa hende òf otro kos pisá repetidamente òd karga kos di un lugá pa otro regularmente den bo trabou di tur dia.
- preshon korporal
- hulandes: lichamelijke belasting
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
sobrekargo korporal
anterior i siguiente


text:
Nos Lanterno a habri su portanan 17 di novèmber 1985 i tin komo meta pa duna kuido, reaktivashon i guia sosial na hendenan grandi for di 60 aña pa promové kalidat di nan bida riba tereno físiko, mental i sosial.
Na aña 2013, e Fundashon a tuma maneho di Konbento Alverna di Sùrnan di Roosendaal ku ta keda pegá. Fundashon Birgen di Rosario a asistí e Kongregashon den renobashon di e konbento. Di e manera akí, e Fundashon por ofresé akomodashon na hende grandi independiente ku ke biba, huntu ku otro, pero tòg independientemente. Si ta nesesario i deseá, grandinan por hasi un apelashon riba kuido médiko i di enfermeria via Nos Lanterno.


text:
Kralendijk- E organisashon pa konsumidó Unkobon ta bisa ku nan a yega na konklushon ku Boneiru mes lo no por kaba di atende e reto di drecha situashon di e kamindanan kibrá na Boneiru.
“Dos aña pasá diputado Kroon a anunsiá ku den un tèrmino kòrtiku lo kuminsá mira desaroyo en torno e kareteranan di Boneiru. Ta tin un plan di ehekushon kla i Hulanda lo a finansiá esaki. E plan di ehekushon 2019 – 2023 tabata menshoná renobashon di 27 kilometer di kaya, dividí den 38 diferente pida”.
Segun informashon di Unkobon, gastu total di e proyekto aki lo tabata $18.5 mion, kaminda Hulanda a transferí den 2019 un montante di $ 6.3 mion pa esaki. Dos aña despues por nota ku solamente tres pida kaya di e plan a keda ehekutá. Un total di mas o menos un kilometer. Konforme e presupuesto ni $ 450 mil. Segun e plan a sobra 26 kilometer ainda pa ehekutá.
Mas kaminda?
Unkobon tambe ta mustra riba e echo ku, resientemente, OLB a anunsiá ku lo bai añadí mas kaya ku lo bai wòrdu renobá den e periodo te ku 2023.
“Pero en bes di mas lo bai ehekutá den e periodo te ku 2023 solamente 13 di e 38 pida kaya manera planeá anteriormente plus dos pida kaya nobo ku no tabata menshoná den e plan. Ku otro palabra no e 27 kilometer planeá sino solamente 11 kilometer asfalt. Komunikashon en torno ehekushon di e kayanan ta inkompleto i inkonfiabel. Esaki ta dañiño pa no solamente e diputado responsabel pero tambe pa e Kolegio Ehekutivo den su totalidat”, asina Unobon ta skibi.
Asombro
Segun Unkobon e konfushon tokante hinter e problemátika di drechamentu di kaminda a bira mas grandi, na momentu ku a informá pueblo ku mester bin sen for di Hulanda promé ku por kontinuá ku ehekushon di e plan. “Serka e komunidat Boneriano esaki a kousa asombro i duda komo tal e deklarashon a wòrdu retirá”.
Unkobon ta mustra ku na tur Boneiru tin 212 kilometer kaminda asfaltá, di kual kasi tur ta den mal kondishon. Banda di esei tin 130 kilometer kamind’i tera. Tambe, den barionan nobo hopi kaya no ta asfaltá. “OLB ta presentá awó un plan unda ta ilustrá ku pa aña 2023 un total di 11 kilometer lo ta renobá. Komunidat Boneriano lo keda humilde i semper kontentu ku esaki? Kuantu mas Konseho Insular tin aseptá e demostrashon di inkapasidat aki? Boneiru so no por!’, asina Unkobon ta skbi.
Segun Unkobon ya ta mas u kla ku renobashon di e kayanan na Boneiru, ku ta un proyekto di 250 miyon dollar, ta demasiado grandi pa un munisipio chikí ku Boneiru ta. “Pa años kaba Unkobon ta tratando di konvensé e mandatarionan di turno ku Boneiru su so no por. E solushon tei. Tin laga Hulanda, unda tin e material nesesario, e konosementu i e finansas, ehekutá e proyekto aki. Pueblo di Boneiru meresé esaki”, asina Unkobon a klousurá.


text:
ORANJESTAD: Diahuebs mainta Minister Endy Croes tabatin un reunion interesante cu UNHCR, HIAS y IOM. E reunion tabata riba peticion di NGOnan pa atende cu algun topico relaciona cu muchanan migrante residencia na Aruba, kendenan ta forma parti activo den nos enseñansa. Meta di e reunion tambe ta p’e NGOnan informa Gobierno y e mandatario di Enseñansa y Deporte encuanto di e diferente asistencia / ayudo cu nan ta ofrece tanto na famianan migrante cu mucha y cu ta conta tambe pa famianan local cu tin mester di apoyo. Presente durante e mainta informativo tabata sra. Hezaker Goze Ozdemir, Protection Officer / Head of Office di UNHCR Aruba & Curaçao, sr. Brandon Arends, Project Coordinator di HIAS y sra. Adailyn Gonzalez, Legal Advisor di IOM.
E tres NGOnan den linea grandi ta haci trabounan sincronisa y ta hopi enfoca pa yuda migrantenan indocumenta pa nan tambe por progresa den bida como tambe ta duna asistencia na diferente manera. Minister Endy Croes a indica cu e reunion tabata enfoca riba e parti di enseñansa pa e grupo di muchanan cu ta indocumenta of no tin un papel legal pa nan tambe por wordo brinda e oportunidad na enseñansa. Pa asina yuda pa nan por desaroya den bida y por progresa sea na Aruba of na un otro pais. E mandatario di Enseñansa a expresa cu tabatin hopi puntonan interesante cu a wordo treci dilanti, no solamente pa cu e aporte di e NGOnan pa yuda e muchanan pa haya un scol, wordo reconoci y acepta na scol. E NGOnan tin programanan pa Gobierno den e caso aki den enseñansa si tin proyectonan di interes a traves di nan organisacionnan internacional por yega na fondonan pa duna sosten na e programanan aki. A yega na palabracionnan concreto encuanto di e forma mas efectivo pa atende cu e topico aki na un manera structural den futuro cercano. Minister Endy Croes a indica cu ta bai traha cu Minister di Labor, sr. Glenbert Croes riba un maneho conhunto pa atende cu integracion di muchanan den enseñansa. NGOnan tabatin palabra di aprecio pa Gobierno di Aruba ya cu ta cumpli cu e tratado di derechonan di mucha, esta pa haci educacion accesibel pa nan. Esaki no ta sosode den otro paisnan, inclusivo esnan den region. Finalisando Minister Endy Croes a expresa cu e tabata un bon reunion, hopi interesante y ta keda den bon comunicacion cu e NGO’s cu e mira pa traha hunto. Enseñansa ta e yabi pa futuro.


text:
KRALENDIJK- E ola mundial di demonstrashon kontra rasismo i inhustisia tambe a yega na Boneiru. Djárason mas ku setenta persona a bini huntu na Parke Wilhelmina den e lucha kontra rasismo.
Guerlian Gougon, representante di e movishon ‘Black Lives Matter’ a organisá e demonstrashon aki. “Nos tin e pensamentu ku nada no ta kambia p’esei nos no ta protesta. Nos tin ku kambia e mentalidat aki.”
Reportage pa Marit Severijnse i Nathaly Evertsz-Ipcedencia
Segun Gougon su lucha no ta solamente pa kambio di mentalidat pero tambe pa eliminá e miedu ku diariamente e Boneriano ta konfrontá. Miedu pa outoridat, doñonan di trabou i institutonan ta algun ehèmpel ku el a menshoná.
“Nos tin di aber ku inhustisia tur dia. Miedu ta pone ku hende no ta habri boka. I nada no ta kambia”. Gougon ta enfatisá ku e movementu ta pa yuda tur ku ta wòrdu oprimí. “Ami ta kontra di e establesimentu di opreshon Hulandes riba ami, hòmber di kolo”, e ta bisa.
Kasonan di diskriminashon na Boneiru a oumentá
Remarkabel ta e echo ku diferente hende ta menshoná ku e último añanan kasonan di diskriminashon na Boneiru a oumentá. “Aki na Boneiru nunka nos a sinti esaki. E último añanan lamentablemente por ripara ku tin basta kaso di diskriminashon.
Kisas ta e preis ku mester paga pa desaroyo òf kisas pa motibu ku nos a surpasá e kantidat di binti mil abitante”, demonstrante Robbie Beukenboom ta bisa. “Mi ta kere ku algu hopi bon lo ta si Hulanda realisá i un dia pidi despensa pa e página hopi skur den historia kolonial. Esaki ta sklabitut”, Beukenboom ta amplia.
‘Boneriano ta sintié menasái i den minoria’
Riet Sealy, un Hulandes ku tin mas ku 30 aña bibá na Boneiru tambe ta sostené e kousa. “E forsa di Boneiru tabata ku tur rasa por a biba i kompartí ku otro. Awendia e Boneriano ta sintié menasái i den minoria. Esaki no tin mester. Si e Boneriano ta orguyoso di su kultura i su idioma nunka el o por sintié menasá”, Sealy ta bisa.
Durante e demonstrashon tabatin diferente personanan ku a bisa spich. Nina Den Heyer, diputado di Asuntunan Sosial i Labor, a pone enfasis ku e lucha kontra rasismo i diskriminashon ta tur hende su responsabilidat. “Un mucha no ta nase rasista. Kada un di nos mester para ketu ta kon nos ta eduká nos yunan. Nos ta e ehèmpel di nos yunan”, Nina den Heyer a klousura su spich.
Petishon pa eliminá plakat di Van Walbeeck
E siguiente stap di e movementu ‘Black Lives Matter’ ta pa organisá nan mes ofisialmente. Despues nan lo entrega un petishon na Gobièrnu pa eliminá e plakat di Johan Van Walbeeck riba Parke Wilhelmina.


text:
Mi no a muri.
Ta pesey mi no a bisa ayo.
Mi a djis habri mi halanan y bula bay keiro. Boso a keda atras.
No laga tristesa domina boso.
Keda uni un cu otro pa mi alma, esey lo ta un alegria.
Recordami cu hopi amor.
Cu dolor na nos curason pero conforme cu boluntad di Dios nos ta anuncia fayecimento di:
Simon van der Linde
Mihor conoci como: “Monchi”
*28 Oktober 1941 – †16 Augustus 2022
Na nomber di su:
Esposa: Sabina van der Linde
Yuinan: Alejandro van der Linde
Lorenzo van der Linde
Esther van der Linde y Yui
Nieto stima: Hebert Junior van der Linde
Su Rumanan: †Cipriano van der Linde y famia
†Lucas van der Linde y famia
Manuelita van der Linde y famia
Theresa Henriquez y famia
Pedro van der Linde
Yuan van der Linde
Amigo y compañero di trabou: Victor Winterdaal
Fopin Chan
Juan Pablo “Bubu” Ras
Sjonlan van der Linde
Tur sobrino y subrinanan
Y demas famia: van der Linde, Ras, Arendsz, Winterdaal, Geerman, de Cuba, Koolman, Henriquez, Paskel, Bislick, Croes y Kock.
Acto di condolencia y despedida lo tuma lugar Diabierna, 19 di Augustus 2022 for di 2’or pa 5’or di atardi na Ad Patres Funeral Home & Crematorium.
Nos ta lamenta cu nos no lo ricibi bishita di condolencia na cas.
Staff y personal di Ad Patres funeral home & Crematorium ta extende nos mas sincero condolencia na famia di e fayecido.


text:
Bakteria
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Bakteria (i/bæcˈtɪərmi taə/Template:IPAc-en;) ta forma un gran parti di e dominio di mikroorganismo prokaryotiko. Tipikamente algun mikrometer largu, bakteria ta eksisti den varios forma manera esfera, bara i asta spiral. Bakteria tabata un di e promé formanan di bida ku a aparese riba mundu, i ta presente den mayoria habitat. Bakteria ta biba den suela, awa, fuente termal asido, sushi radioaktivo,[1] i e partinan di mas hundu di e mantel di Tera. Tambe tin bakteria ku ta biba den relashonnan simbiotiko o parasitiko ku mata i bestia. Gran mayoria di bakteria no a wordu karakterisa, i solamente mitar di e divishonnan di bakteria ta kontene sorto ku por wordu kultiva den laboratorio.[2] E estudio di bakteria ta konosí komo bakteriologia, i ta un rama di mikrobiologia.
Normalmente, tin 40 miyon sel bakterial den un gram di suela i 1 miyon sel bakterial den un mililiter di awa dushi. Tin aproksimadamente 5×1030 bakteria riba mundu,[3] lokual ta nifika ku nan ta forma un biomasa ku ta surpasa e biomasa di tur mata i bestia.[4] Bakteria ta vital den hopi etapa di e siklo di nutrishon dor ku nan ta resikla nutriente den prosesonan manera asimilashon di nitrogeno for di e atmósfera. E siklo di nutrishon ta inklui e deskomposishon di kadaver, i bakteria ta responsabel pa e proseso di putrimentu.[5] Na komunidat biológikonan rònt di e fuentenan hidrotermal i fuentenan friu, bakteria extremofilo ta ofrese e nutrientenan nesesario pa sostene bida dor di komberti supstansianan ku a wordu disolve manera sulfuro di hidrógeno (H2S) i metan (CH4), den energia. Riba Mart 2013, investigadornan a publika datonan ku a wordu reporta riba oktober di 2012. E datonan ta sugerí ku bakteria ta floria den e Mariana Trench, e parti mas hundu di oseano ku un profundidat di 11 kilometer.[6][7] Otro investigadornan a reporta den estudionan relashona ku mikrobio ta prosperá den baranka te ku 580 meter bou di nivel di laman abou di 2.6 kilometer di oseano for di e kosta di e kantu nortwest di e Estadonan uni di Merka.[8] Segun un di e investigadornan,"You can find microbes everywhere—they're extremely adaptable to conditions, and survive wherever they are." (tradukshon:"Bo por haña mikrobio tur kaminda- nan ta ekstremadamente bon den adapta na diferente kondishon, i por sobrebibi unda ku ta.")


text:
Den calidad di Secretaris General di MEP Endy Croes ta reacciona riba e carta cu Mike Eman a entrega na VNO simanpasa. Dicho carta a wordo firma pa Marisol “Kukwisa” Tromp di partido MAS y tambe Miguel Mansur di Accion 21. Hunto nan a entrega un carta pidiendo pa Hulanda tuma Aruba over. Ora nuncabo a lucha pa Status Aparte berdad, bo no sa su balor.
Frapante ta e parti unda Mike Eman a skirbi un alinea den dichocarta pa Hulanda referiendo na ‘Nepotisme’ y ‘Vriendjiespolitiek’. Mike Eman den dicho carta pa Hulanda kier tilda e Gobiernoactual di ‘Nepotisme’ y ‘Vriendjiespolitiek’. ‘Het kan verkeren’! Mike Eman a lubida hopi lihe con Mike a cria su famia y amigonan cu miyones di placa di pueblo. Pa refresca memoria di Mike nos ta recorde con Ven Eman su ruman homber a ricibi nada mas y nada menos cu 1.9 miyon florin como “SPONSERSHIP” pa 1 auto di careda cu a core na Merca bou nomber di Team Aruba! Pista di Palo Marga tabata deteriorando y necesidad pero no a ricibi ayudo mientras Mike su ruman si a wordo privilegia cu 1.9 miyon di fondonan di pueblo. Desde fin di 2017 cu mi a fungi como Parlamentario mi a haci uzo di mi derecho pa hacipreguntanan por escrito na entre otro ATA y AAA. Den contestaoficial ricibi di ambos a wordo confirma cu Ven Eman (ruman di Mike Eman) a ricibi 1.6 miyon florin pa 1 auto di careda a travesdi ATA. Mike no a keda solamente na ATA paso Mike a pidi y brinda fabor na su ruman Ven Eman a traves di AAA tambe. AAA tambe a confirma por escrito cu Ven Eman a ruman di Mike Emana ricibi 300 mil florin adicional via AAA. Pues ruman di Mike Eman esta Ven Eman a ricibi un total di 1.9 miyon florin di rumanpa ruman. Te hasta tabatin un contracto nobo di 1 miyon florin extra firma momento cu AVP a baha pero e Gobierno nobo na2018 a logra kibra e contracto aki. Na Mike Eman con bo ta categorisa esaki? ‘Nepotisme’’ of vriendjiespolitiek’? Mike poraclara si esaki ta ‘Nepotisme’ of’ vriendjiespolitiek’? Of kisas‘Friends & Family’? Mike su ruman muhe Sandra Eman tambe a traha cu Mike y a cobra aparentemente alrededor di 1 miyonflorin. Mike por aclara? ‘Nepotisme’ of ‘vriendjiespolitiek’? Antonet Mike Eman kier manda carta Hulanda cu tanto barbaridad. Nos sa cu VNO ta lesa tur articulo den prensa y ta traducinanmandanan pa Hulanda. Pues cu hopi placer si VNO mester pruebadi dicho cartanan cu ta comproba cu Ven Eman a ricibi 1.9 miyonflorin for di su ruman Mike Eman esakinan ta na Staten pero mi tambe tin copia. Henter siman nos lo sigui descifra e carta sin pia sin cabes di Mike Eman pa Hulanda unda Mike ayuda pa Marisol Tromp y Minguel Mansur manera 3 traidor di patria ta pidiHulanda pa tuma over solamente pa rasonnan personal paso nan no por deal ainda cu e resultado di eleccion. Nos tin un sistemademocratico unda pueblo ta scoge su representantenan cada 4 aña. Laga pueblo scoge e proximo eleccion su representantenan y noyora na Hulanda pa intermedia. Mike bin bij!


text: Diaranson mainta a drenta informe di un accidente di un truck riba un palo di lus na Saliña Cerca, mesora a dirigi un patruya na e sitio. Na caminda pa e sitio a drenta un otro informe di cu e truck blanco cu baki blauw sin number patras a core bay direccion di Tierra del Sol, despues a sigui stret y na Malmok ela bay zuid direccion Ritz Carlton. E oficialnan di e brigada motorisa a dirigi nan mes pa e sitio y a logra bin para e truck na Malmok. Aki ta unda a atende cun’e y a pon’e bay bao escolta di nan pa e sitio unda e accidente a pasa. E chauffeur a bisa cu e no tabata sa mes cu ela dal e palo di lus. Eynan a mira cu e palo di lus a haya un scheur mas o menos na mita di e palo di lus y tabata kentel den banda mientras abao por mira cu e palo di lus a hala y a keda un abertura na e vloer.


text:
Bo tin mester di ayudo pa regla bo asuntunan di gobièrnu online? Òf bo mes kier yuda un persona? Esei por! Bo por apoderá un persona pa esaki òf haña apoderashon bo mes. Di e forma akí bo ta mantené kontrol riba bo kuenta i bo datonan di log in ta safe pa otronan.
Apoderá un persona
Si bo apoderá un persona, bo ta duna e persona ei pèrmit pa regla bo asuntunan ku gobièrnu na Hulanda Karibense na bo nòmber. Por ehèmpel un kompania òf konsehero di impuesto. Pero e por ta un miembro di famia òf amigu tambe. Kòrda ku semper abo mes ta keda responsabel pa kumplimentu ku bo obligashonnan, asta si un otro persona ta regla bo asuntunan.
Bo ta apoderá un persona pa un servisio spesífiko. E apoderado pues tin solamente akseso na bo datonan pa kua bo ta duna pèrmit. Pa kada servisio bo por apoderá maksimal un persona òf kompania. Un apoderashon ta pa tempu indefiní, pero bo por kambia òf revoká esaki fásilmente. Di e forma ei bo ta keda ku kontrol riba bo kuenta.
Bo kier apoderá un persona? Pidi e ora ei un kódigo di apoderashon. E kódigo akí bo ta duna na e persona òf partido ku bo kier duna akseso.
E video akibou ta splika bo kon bo ta apoderá un persona. Of lesa di asaki den e stappenplan.
Bira apoderado
Un persona tin mester di bo ayudo ora di regla asuntunan di gobièrnu online? E ora ei e persona akí por apoderá bo pa un servisio spesífiko. Pa haña akseso na e kuenta di e persona akí, bo ta risibí di e petishonario un kódigo di apoderashon. Ku e kódigo akí bo por aseptá e apoderashon den bo propio kuenta.
E video akibou ta splika bo paso pa paso kiko bo mester hasi pa aseptá un apoderashon. Of lesa di asaki den e stappenplan.
Mas informashon
Bo ta buskando mas informashon tokante apoderashon i bira apoderado? Lesa aki e preguntanan mas frekuente hasí i e kontestanan.


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan den Stadion Antoine Maduro (SUBT). Riba djabièrnè tabata e ekipo di Centro Dominguito ku a enfrentá Sithoc. Akinan tabata e ekipo di Centro Dominguito ku bai ku e tres puntonan derotando Sithoc ku skor di 5-0. Pa Dominguito e golnan a keda anotá pa: Ivanny Calvenhoven(2x), Norvianel Naar(2x) i Shayron Bernardus.
Riba djasabra e kampionato a kontinuá ku dos partido. Den e promé partido tabata Centro Barber ku a derota Jong Colombia ku skor di 5-1. Akinan tabata Kenneth Kunst(2x), Geryon Alberto(2x) i Luigison Doran ku a anotá pa Barber. E úniko di Jong Colombia a keda anotá pa Frenly Servania
Den e di dos partido di djasabra tabata Jong Holland ku e derota SUBT ku skor di 5-3. Pa Jong Holland e golnan a keda anotá pa: Jerachmeel Cleofa, Kemoy Reid(2x), Nathan Martina i Isai Marseila. E golnan di SUBT a keda anotá pa, Christopher Martha(2x) i Jacir Jimenez.
Ayera djadumingu tabata Victory Boys i Hubentut Fortuna ku a kompartí punto despues di a empatá na un gol. Pa Victory Boys e gol a keda anotá pa Jhudamier Marchena. E gol di Hubentut Fortuna a keda anotá pa Reylison Otto.
Liga MCB ta kontinua awenocho ku e partido entre UNDEBA i Scherpenheuvel pa mitar di nuebe di anochi den Stadion Antoine Maduro (SUBT).


text:
WILLEMSTAD — Despues ku nos selekshon nashonal senior a saka nos kara, awor ta toka turno pa nos selekshon nashonal kategoria U-20 marka historia un biaha mas! Esaki durante e ‘CFU Men’s U-20 Qualifier Tournament’ ku lo tuma lugá aki na Kòrsou. Esaki ta e último buèlta di e torneo internashonal ku lo determiná kua ta e paisnan ku lo klasifiká pa e kampionato mundial di U-20 di FIFA. E torneo aki ta di 21 pa 30 di òktober próksimo i e partidonan ta tuma lugá den Stadion Ergilio Hato. Tur dia lo tin 2 partido ku e públiko por disfrutá di dje.
8 pais ta forma parti di e torneo aki i nan ta lo siguiente;
- Kòrsou
- Bermuda
- St. Kitts & Nevis
- Antigua & Barbuda
- Haiti
- St. Lucia
- Trinidad
- Cuba
E 8 paisnan aki ta repartí den 2 pul di 4 ku lo hunga kontra otro.
Skema di wega nan:
Nos selekshon ta konsistí di e siguiente hungadónan:
- Marlon Coco (Zwaluwen’30)
- Isaï Marselia (Jong Go Ahead)
- Jeremy Cijntje (FC Dordrecht)
- Jermain Francisca (FC Twente)
- Justin Ogenia (Willem II)
- Kevin Juliana (Centro Dominguito)
- Rayson Koeiman (Undeba)
- Leeroy Schorea (Jong Vitesse)
- Dean Lourensz (Centro Barber)
- Luvienno Statia (FC Dordrecht)
- Ishuar Martina (Hubentut Fortuna)
- Nando Parisuis (Achilles’29)
- Najir Peny (Scherpenheuvel)
- William Plaate (USA)
- Rudrick Pop (Jong Holland)
- Rodeimshe Gosepa (FC Den Bosch)
- Danel Rosa (Hubentut Fortuna)
- Roshon van Eijma (JC Roda)
- Aldrion Troeman (Undeba)
- Jorginho Pietersz (Inter Willemstad)
Pronto e karchinan pa e partidonan aki lo ta optenibel na FFK bou di ora di ofisina, Beep Beep, Botika Mampuritu i Pòmp di gasolin Sta Maria. Promé ku e partidonan aki tambe por kumpra karchi na e lokèt nan di SDK.
E preis pa e partidonan aki ta fl 15 pa ámbos partido miéntras e preis pa un partido ta fl. 10.
E pakete pa wak tur partido ta kosta fl.50.


text:
Shòk ta e estado ku un bestia por drenta aden despues di un trouma na su kurpa. E oksígeno no ta keda transportá dor di su kurpa òf no ta keda apsorbé pa su tehido. Komo ku e kurpa no ta haña sufisiente oksígeno, tur funshon i órgano ta den peliger. Un situashon sumamente peligroso ku no por keda sin intervenshon di un veterinario.
Kousa:
- Bringamentu
- Desgrasia
- Venenu
- Piká di insekto
- Pèrdida di líkido
- Infekshon
- Kemadura
- Falta di oksígeno
- Trouma
Síntoma:
- Kurason ta bati lihé pero suak
- Difísil pa haña su batimentu di kurason (pòls)
- Halamentu di rosea masha superfisial òf netamente masha profundo
- Nervioso òf netamente masha sùf
- Pupila habrí
- Karni djente blanku òf blou
- Pèrdida di konosementu
- Deterioro di kondishon mental
- Temperatura abou
Kiko pa hasi:
- Duna respiratorio artifisial òf reanimá si ta nesesario
- Wak bo mes su siguridat i bisti e bestia un bosá pero wak sí pa bo no strob’é di hala rosea
- Stòp e sangramentu
- Pone un otro kaminda i duna tratamentu di un forma mas trankil ku ta posibel
- Protehá e frakturanan ku por tin pa evitá mas herida
- Tap’é ku un deken pa tene kayente
- Bai un veterinario
©Rescueracao, translation Denice Bezeme. Like us @ Facebook


text:
Bèrdura y fruta, ketu bai karu y skars
Regularmente no tin sièrto fruta y bèrdura. Solamente tres supermerkado ta tin tur e 13 produkto den e makutu, ku ta kai den e kategoria di fruta y bèrdura fresku. Den 5 di e 15 supermerkadonan tabata falta 4 té 6 di e produktonan aki. Den 10 di e 15 supermerkadonan no ta tin patia. Di e 15 supermerkadonan 7 no ta tin banana y den 5 supermerkado no ta tin “ijsbergsla”.
Warehouse ainda ta e supermerkado mas barata, pero den e top 5 di e lista “komparashon di prèis” por nota un aserkamentu na esun na promé lugá. E supermerkadonan na puesto 2,3 y 4 den luna di oktober ta hopi pegá ku otro. For di luna di yüli 2019 por nota ku e diferensha entre 1 y 2 ta birando mas chikí. Un aña pasá e diferensha aki tabata 18% y awó den luna di oktobere 2019 esaki a bira 12%.
Ku e proyekto di komparashon di prèis aki, Unkobon y Fundashon Tienda pa Konsumidó ta konsientisá e konsumidó aki na Boneiru kon presupuestá y gasta menos pa produktonan básiko. Den e proyekto aki Unkobon y FtpKB ta traha huntu ku EZK, RCN y Sage BV.
Riba e website www.unkobon.org e konsumidó por mira e resultado di e komparashon di preis y tambe haña un bista total di tur e prèisnan y informashon di e supermerkadonan ku ta partisipá. Riba e “spreadsheet” por mira detaye di tur e prèisnan. Tambe por mira mesora na kua supermerkado e produkto di e makutu básiko ta mas kombiniente.


text:
Den cuadro cu celebracion di cerbes Balashi su 20 aña di existencia, Aruba su prome Brew Master, Eugene Flanegin, a traha un tremendo producto local cu nos tur por ta orguyoso di dje cla pa subi mercado.
B Sixty 2 ta un creacion di Aruba su prome Brew Master, Eugene Flanegin. E ciencia tras di traha cerbes sigur no ta uno facil y ta rekeri conocemento y experticio halto. Cu sosten di Brouwerij Nacional Balashi, Eugene a embarca den un training intensivo pa bira un Brew Master na Alemania, na unda cu el a siña for di A te cu Z tur loke bo mester sa pa traha cerbes. B Sixty 2 ta un cerbes estilo Lager, cu un bunita color di Amber, consistiendo di 5.0% ALC/VOL. E sabor di e cerbes ta uno suave, cual tin un sabor y aroma dushi na final. Un cerbes cu lo cay na agrado di un y tur.
Inspiracion tras B Sixty 2
Manera e prome Brew Master riba nos isla, Eugene a haya e honor di traha su prome cerbes inspira por medio di e exito y sosten cu el a semper ricibi for di Brouwerij Nacional Balashi.
E letter B den e nomber ta representa Balashi, anto e Sixty 2 (62) ta e adres di e compania.
Aruba henter por spera B Sixty 2 e fin di siman aki riba mercado y lo ta pa un tempo limita, pasobra segun Eugene, e intencion ta pa awor sigui traha mas cerbesnan limita pa Aruba.
“Manera custumber, Aruba por spera un otro cerbes di calidad riba mercado. Den otro palabra, un cerbes cu ora bo beb’e, bo ta haya gana di bebe uno mas anto esey nos ta yama Drinkability beer”, Eugene ta expresa.
Eugene kier a gradici Dios tata pa e bida y salud pa e por a logra tur esaki, su famia henter cu a apoya su persona te na final, sin laga afo un danki grandi na gerencia di Brouwerij Nacional Balashi y tur empleadonan, manera tambe na Metacorp pa e sosten grandi. Eugene ta bisa cu bo futuro ta den bo man. “Nunca bisa cu ta laat pa siña, pasobra ami a pasa den hopi cos duro den mi bida pero mi nunca a perde speransa. Un conseho na nos hendenan cu pa bo logra manera ami bo mester tin disciplina, y bo mester tin gana den logra den bo profesion y den bida”, Eugene ta comenta.
Balashi 62 ‘Limited Brew’ a wordo produci cu un cantidad limita pa un tempo limita y lo ta obtenibel na establecimentonan selecta.


text:
Un feliz dia colma cu bendicion y gracia di Dios.
“Tur hende tabata busca moda di mishi cu n’E, pasobra E tabatin un
forsa cu ta sali for di djE y E tabata cura tur hende. Lc. 6,19
Despues di oracionnan na Su Tata, Hesus a scohe Su discipulonan pa
cumpli cu e plan di salbacion di Tata pa tur hende. Apesar di ta
pecadornan, Hesus ainda ta scohe Su ”ministronan consagra”, esta
obisponan, pastoornan y diacononan, pordona nan, sana nan, prepara
nan, consagra y ta manda nan pa forma e ”Pueblo di Dios” un mundo
nobo. Cada un di nos pa medio di nos bautismo cu yudansa di Spirito
Santo tambe tin cu mantene e Union, aprecio y ser clemente cu otro.
Nos mision ta den yuda e otro pa bo mes ta salba. Iglesia tin e
gracia, e forsa y ta misericordioso, ma ta den necesidad di NOS
ORACIONNAN. Nos tin e deber di resa sin descansa na Tata pa nos keda
fiel na Su mision. Den ser humilde, obra cu amor, cumpli cu Dios Su
boluntad. Resa pa obisponan, ministronan consagra y laiconan.
Oracion: Señor nos Dios duna nos e gracia cu nos por usa e siguiente
frutanan: Fruta di Silencio ta Oracion, fruta di Oracion ta FE, fruta
di FE ta Amor, fruta di Amor ta Sirbi y fruta di Sirbi ta PAZ. Laga
nos ban cuminsa den nos mesun cas. Amen.


text:
E Dragon nan di Nacional ta den final di Copa ABC 2019 despues di a gana e campeon di Aruba, RCA, den semi final, unda e partido mester a wordo dicidi pa penalti ora cu e ekiponan a keda empata na cero gol den tempo regular y tambe den e tempo extra di “proroga” di 15 minuut cada banda.
E partido tabata duro for di e prome quarto di wega caba, cu poco yegadanan di hopi peliger, un “stalemate” mas bien, unda cu halftime a bai aden sin anotacion.
Den e di dos tempo e partido a subi un poco di nivel, pero, no locual nos a spera, y sa spera di e rivalidad entre e dos clubnan aki.
RCA a convense den nan ultimo partido contra Scherpenheuvel unda nan a gana 4-1 den un partido yen di drama, unda cu e Tricolornan mester a bataya te den tempo di descuento unda un gol di empate hopi laat di Steven Melchor a manda e wega den tempo extra, pa despues gana e wega den “proroga”.
Nacional a hunga contra e campeon di Boneiro, Real Rincon, na Kralendijk, unda nan a perde 1-2 den un bon partido, e gol di Nacional den e partido ey a facilita nan inclusion den e top cuater ekiponan den ABC Cup y un plazo den e semi final aki.
E dos ekiponan aki conoce otro hopi bon, nan ta e dos protagonistanan di e playoff final di campeonato pasa. Den e partido aki tambe tabata presente e tres finalistanan di e premio Ballon D’Or 2019, Devis Oliveros y Edward Clarissa di Nacional y Ronald Gomez di RCA.
Dos di e finalistanan pa e “Golden Glove”, premio pa e miho portero di Division Honor, tambe tabata den e partido aki; e dos porteronan di RCA; Raizel Jansen y Eric Abdul. E otro finalista, mane ta conoci, ta Marvin Irausquin di Brazil Juniors.
E partido a tuma un rumbo scur y complica banda di minuut 80, unda despues di algun golpi duro y momentonan extra curicular y anti-deportivo, referee Salamatin no a haya otro opcion cu duna tres carchi cora, na Edward Clarissa y Leonardo Pulido di Nacional y Raizel Jansen di RCA. E partido a sigui den e mesun rumbo te cu final di tempo reglamentario.
Den e “proroga” RCA no a sabi di probecha cu nan tabatin un homber mas riba cancha, mientras cu Nacional a hunga nan wega tactico na perfeccion, hasta cu algun yegada di na mes den contra-golpi, cu Devis Oliveros den bo alineacion, esey semper ta un factor, sin duda!
E empate na final di e tempo extra a conduci na tiro di punto penal pa dicidi ken ta e ganador, y finalista di ABC Cup 2019, pa bai hunga contra FC Vesta di Corsow den e siman entrante.
Den e tironan di penalti ta unda Nacional a demonstra nan superiodad riba e anochi aki.
Claudio Cavalcante, e capitan di e Dragon nan, cu e prome gol, bunita tiro unda cu Eric Abdul no por a yega, pa hasi e wega 1-0.
Jean Luc Bergen a cobra e prome tiro di RCA, unda cu Jose Cruz a brilla cu un salbacion na su banda robes, e wega a keda 1-0 pa Nacional.
Josua Aguire, cu tabatin un tremendo partido e anochi aki, tambe a anota su gol di penalti, pa hasi e wega 2-0 pa Nacional.
Steven Melchor na su turno, a purba anota pa tene RCA den wega, pero, Jose Cruz tabatin otro idea, y a para e tiro di Melchor na su banda drechi, un salbacion spectacular pa mantene Nacional den bentaha di 2-0.
Ricky Hodge a hasi e wega 3-0 pa Nacional ora cu el a bati Eric Abdul cu un tiro duro na banda robes di Abdul, unda e portero Tricolor a hasta touch e bala, pero envano.
Yanuel Kelly a anota su gol di penalti cu un tiro bon posiciona cu Jose Cruz no por a wanta, salbando RCA momentariamente di e derota, 3-1 pa Nacional.
Leonardo Colmenares, e defensa central di Nacional, “al fin al cabo”, a dicidi e partido cu su tiro penal, unda Eric Abdul, un biaha mas tabatin man riba e bala, pero e potencia di e tiro a logra e gol di victoria pa Nacional 4-1.
Nacional ta bai final! Nacional ta pa Aruba, pabien na e pueblo di Nort, pabien na e Dragon nan!
Keda pendiente cu FutbolAruba pa confirmacion di unda e partido final lo tuma lugar y e dia tambe.


text:
Desaparishon di partido PAIS for di e plataforma polítiko
Desaparishon di partido PAIS for di e plataforma polítiko.
Willemstad, Ningun partido polítiko na Kòrsou no mester simplemente hisa nan skouder sin wak mas aleu awor ku pueblo di Kòrsou a ekspresá su mes di un forma asina devastador versus di partido PAIS. Preferiblemente tur partido polítiko na Kòrsou tuma masha na serio loke a sosodé aki. Un partido ku tabatin 4 asiento, komo tal tabata forma parti di gobernashon, direpente ta pará totalmente na banda! Sigur pa 4 aña, si e partido aki sigui eksistí, nan lo mester traha duru siendo pafó di parlamento pa buska sosten i konfiansa bèk. Lo no ta nada fásil den un periodo kaminda polítika en general mes ta pasando den momentonan di hopi turbulensia i kaminda den e pueblo tambe tin sierto tendensianan individualista i materialista ta dominá fuertemente.
Sin bai den detaye mes riba tur e konfliktonan interno ku partido PAIS a konosé, ni tampoko e linia ideológiko, mester remarká e forma ferfelu ku e partido aki a trata su votadónan. Despues di elekshon 4 aña pasá, sierto miembronan di e partido ku a sinti ku nan a haña poder porfin, a kuminsá kana kompletamente banda di nan sapatu, demostrando un airu di arogansia ku lo mester ta funesto pa kualke partido polítiko, pasobra ta duna e impreshon komo si fuera nan no sa ken tabata esnan ku a pone e partido kaminda e ta i a tres’é na poder. Den un komunidat chikitu manera Kòrsou, kaminda práktikamente tur suidadano konosé otro sea komo famia dirèkt, kasá of tin lasonan familiar di formanan indirekto, relashonnan di amistat etcetera, e komportashon manera deskribí ariba naturalmente ta kai masha malu mes! Hopi promé ku e resultadonan di djarason 5 di òktober último e tipo di krítikanan aki tabata bini padilanti versus di partido PAIS. Pa kolmo hopi biaha e partido aki tabata den atake, mustrando ku dede riba otronan su fayo, siendo e tabatin miembronan den parlamento, ministernan i hasta un presidente di parlamento pa por a profilá di un forma muchu mas atraktivo. Partido PAIS sinembargo a sigui dal bai sin pone atenshon na e forsa real di e partido, esta pueblo, no a kambia nada na su funshonamentu robes, pa awor despues di elekshon resultá den e situashon ku e ta aktualmente. E partido aki awor lo mester traha hopi duru pa lanta bèk riba su pianan, pero ta di spera ku lo el a siña di su fayonan kometé. Poder ta algu relativo, awe bo tin’e, pero mañan bo ta sin dje, anto bida ta sigui normal!!!!
Erwin Raphaela


text:
Awe a nombra Gobernador saliente Eugene Holiday di Sint Maarten komo ‘Commandeur in de Orde van Oranje Nassau’. Durante un resepshon di despedida den ‘Grote Kerk’ na Den Haag el a risibí e kondekorashon real for di man di sekretario di estado Alexandra van Huffelen di Relashon den Reino.
Durante e resepshon sekretario di estado Van Huffelen a para ketu na e tantísimo logronan di Gobernador Holiday pa Sint Maarten. El a menshoná ku e periodo máksimo di 2 bes 6 aña a terminá i a wak bèk riba e papel ku el a desempeñá e periodo anterior. “Por ehèmpel bo tabata e faktor stabil ku a guia Sint Maarten surpasá diferente krísis polítiko. Mi por imaginá mi mes ku no tur ora tabata fásil pa asistí diesun diferente gabinete. Pero den e tempunan turbulento akí tambe bo a sòru pa loke no por a warda, a sigui kana.”
A duna atenshon speshal tambe na e papel ku Gobernador Holiday a hunga durante konsekutivo krísisnan manera Irma i e pandemia di Covid. Ademas e sekretario di estado a ekspresá su apresio pa su manera kuidadoso di traha, su manera íntegro di aktua, kon aksesibel e tabata pa kada habitante di Sint Maarten i su esfuerso pa hóben i bon enseñansa.
“Bo a yena bo dos periodonan di forma fantástiko”, e sekretario di estado a konkluí i a sorprendé e Gobernador ku un nombramentu komo ‘Commandeur in de Orde van Oranje Nassau’. Un kondekorashon ku masha poko ta ser otorgá. E kondekorado mester a desplegá aktividat hopi eksepshonal òf importante.
Den su papel komo Gobernador Eugene Holiday tabata representá Rei. Den e kalidat ei e tabata tambe hefe di gobièrnu na Sint Maarten. Den e funshon ei Gobernador ta intachabel i ta ministernan ta responsabel. Komo órgano di Reino Gobernador ta atendé e interesnan di Reino Hulandes.
Riba 10 di òktober Ajamu Baly lo sigui Eugene Holiday komo Gobernador.


text:
1995A lanta Fundashon pa Maneho di Adikshon. E promé aporte di Gobièrnu Sentral a bini den forma di un donashon for di e Fondo di Kriminalidat. Fundashon pa Maneho di Adikshon (FMA) ta risibí 1.5 mion komo kapital inisial for di man di minister drs. Stanley Inderson.
1997E sentro ‘porta habri’ (kaminda por kana drenta sin sita) pa adikto króniko, Dios Yudami, a kuminsá na 1997 ku e sùrnan di Schijdel, ku tabata parti kuminda pa esnan sin kas (daklos) den Scharloo i besindario. Mas despues a aserká FMA pa sosten, i asina FMA a tuma i amplia e trabounan di e sùrnan.
1997 te 2000Na 1997 ofisialmente ta habri e ofisina di FMA den un edifisio na Saliña. Aki ta kuminsá ku registrashon di kliente, i pa promé biaha ta risibí supsidio di Gobièrnu Insular pa medio di un Kontrato di Kuido. FMA huntu ku Fundashon Hoop di Doordrecht, un outoridat riba tereno di kuido di adikshon, ta organisá e promé kurso básiko di kuido di adikshon pa su personal. Na aña 2000, FMA ku sosten tékniko di Fundashon Hoop, ta kuminsá atrobe ku registrashon elektróniko di kliente.
2000 te 2001Na aña 2000, ku fondo di e programa di urgensia Jeugd en Jongeren di Hulanda, ta lanta kuido ambulante pa hóben, i na aña 2001 a sigui ku e departamento di kuido ambulante pa adulto. Na 2001 a introdusí e bùs LIBER, ku fondo di Reda Sosial. Un sentro mobil ‘porta habrí’, na benefisio di kuido den bario di Kòrsou.
2002Na aña 2002, banda di e opshon pa kana drenta sin sita, Dios Yudami a kuminsá ku akohida parti anochi pa esnan ku adikshon króniko ku ta sin kas. E mes aña FMA i Stichting Hoop a tuma e inisiativa pa lanta Fundashon Speransa, fundashon ku e tempu ei tabata duna kuido 24/7 na hende hòmber.
2005Na 2005 FMA i Aqualectra ta sera un akuerdo di kolaborashon ku tin komo meta prevenshon di adikshon na boka di trabou i tratamentu di empleado. Na mes momentu Aqualectra a bira un di e promé kompanianan lokal ku tin prevenshon di adikshon den nan kontrato kolektivo di trabou (CAO).
2005FMA i Servisio di Kuido i Salubridat – Geneeskundige en Gezondheids Dienst (GGD) – ta hasi e investigashon ‘Paso a Paso’, ku meta pa haña un bista di resultado di e tratamentu di e personanan ku tabata inskribí komo kliente na FMA durante 2001 pa 2003. For di e investigashon a sali na kla ku mayoria di e èks klientenan ainda ta liber di e adikshon (clean) i por lo general a mustra progreso pa loke ta nan salú en general, funshonamentu sosial i den sirkunstansia laboral.
2007Den kolaborashon ku Fundashon Material pa Skol i ku finansiamentu di Stichting Samenwerkende Fondsen voor de Nederlandse Antillen en Aruba, ta desaroyá un kuríkulo di prevenshon pa Enseñansa di Fundeshi.
2018Ta likidá Fundashon Speransa i Speransa ta bira un departamento di Fundashon pa Maneho di Adikshon.
2018Akuerdo di kooperashon entre Un Miho Mañan (UMM), Fundashon Sikiatria General Hospital dòkter David Ricardo Capriles i Dios Yudami (DY) departamento di Fundashon pa Maneho di Adikshon. Nan a bai huntu bou di un dak den e edifisio di Kranshi Bieu na Scharloo.
2020Integrashon di FMA den Stichting GGz Curaçao.


text:
Diasabra 16 di april ultimo ATIA a tene su exitoso seminario People Management conhuntamente cu Medwork; Monica Kock &Partners; PWC; Corporate Health Solutions y Advance HR Services. Cuater topico di suma importancia a wordo trata: Maneho di Talento: Con pa retene y desaroya talento den e mercado actual, Rekisitonan pa un maneho di verzuim efectivo, Examen medico den e campo laboral, tin sinti of no? y Sistema pa evalua con empleadonan ta funciona.
Mescos cu e añanan anterior organisacionnan a mustra hopi interes pa e seminario. E interes di participantenan un biaha mas ta grandi pa sigui adkiri mas conocemento, siña di otro y alabes wordo inspira. Cada tema a wordo trata den un manera interactivo den diferente lokaalnan di Universidad di Aruba. Tur participante por a intercambia di idea y experiencia cu otro. E reaccionnan di parti di e participantenan tawata hopi positivo y nos di ATIA por mira atras na un otro seminario exitoso.
Na final di e seminario a rifa entre otro: un tablet pa cortesia di Setar y un gift certificate pa un brunch for two pa cortesia di ATIA. ATIA kier a gradici Setar pa su colaboracion.
Por ultimo, ATIA kier a gradici un biaha mas Medwork, Monica Kock and Partners, PWC, Corporate Health Solutions y Advance HR Services pa nan colaboracion pa por a hasi e seminario aki posibel. ATIA ta spera di por sigui facilita su miembronan y tur esnan interesa cu informacion valioso pa nan negoshi.


text:
LES 11
Dicon Nos Ta Bay Nos Asambleanan?
Dicon e hendenan aki ta asina contento? Nan ta na un di nos asambleanan. Jehova a instrui su sirbidornan den pasado pa bin hunto tres biaha pa aña, y mescos cu nan, nos tambe ta anhela pa reuni den gruponan mas grandi. (Deuteronomio 16:16) Tur aña, nos tin tres di e reunionnan aki: dos asamblea di circuito di un dia y e congreso regional di tres dia. Con e reunionnan aki ta beneficia nos?
Nan ta fortalece nos hermandad cristian. Mescos cu e Israelitanan a alegra ora nan tabata alaba Jehova “den e asamblea”, asina tambe nos ta disfruta ora nos bin hunto na nos ocasionnan special pa adora Jehova. (Salmo 26:12; 111:1) E reunionnan aki ta duna nos oportunidad pa asocia cu rumannan di diferente congregacion of hasta di otro pais. Durante pausa, nos ta come hunto na e luga di asamblea, y esaki ta haci e ocasionnan spiritual aki mas agradabel ainda, ya cu nos por cera amistadnan nobo. (Echonan 2:42) Na nos asambleanan, nos ta experencia personalmente e amor cu ta uni “henter e hermandad” mundial.—1 Pedro 2:17.
Nan ta yuda nos progresa den sentido spiritual. Algo tambe cu a beneficia e Israelitanan tabata cu nan a “compronde e palabranan” splica for di e Scritura. (Nehemias 8:8, 12) Nos tambe ta balora e instruccionnan biblico cu nos ta haya na nos asambleanan. Cada programa ta basa riba un tema biblico. Mediante discurso, simposio y presentacion interesante, nos ta siña con pa haci e boluntad di Dios. Nos ta sinti nos anima ora nos tende experencia di rumannan cu a enfrenta cu exito desafionan cu cristiannan sa haya nan cu ne den e tempo dificil aki. Na congresonan regional, dramanan den trahe y escenario antiguo ta haci relatonan biblico mas real pa nos y ta siña nos lesnan practico. Na tur asamblea tin oportunidad pa esnan cu kier simbolisa nan dedicacion na Dios batisa.
-
Kico ta haci nos asambleanan ocasionnan gososo?
-
Ki beneficio bo por saca for di un asamblea?


text:
ORANJESTAD – Ayera Fundacion Formacion Politico Nelson Oduber tabata tin su prome anochi di informacion riba e topico ‘Historia Augustus Scur 1977.’ Esaki a tuma lugar na Cede di Mep, na Santa Cruz. Tabata un anochi placentero unda por a scucha Harry Croes y Lider Honorario Nelson Oduber conta riba nan experiencia di locual a hiba na e augustus scur y tur locual a pasa despues di 13 di augustus 1977. Ta momento nan cu a marca historia pa Aruba y cu danki na e curashi y determinacion di homber y muhenan lidera pa Lider inmortal Betico Croes, awe Aruba ta un Pais autonomo denter di Reino Hulandes.Â
Minister Dangui Oduber ta duna danki na tur miembro di Directiva di FFPNO specialmente na Presidente Michella Steenvoorde Laclé pa organisa e encuentro educativo y inspirativo aki. Tambe un danki special na Harry y Nel pa yuda nos enrikece nos conocemento y formacion como politico di Pais Aruba.Â
Sigur tawata un anochi exitoso cu hopi informacion pa nos por conserva e parti aki di nos historia.
Â
Â


text:
ORANJESTAD: Siman pasa Minister Endy Croes a bishita Colegio Conrado Coronel. Na yeganda e mandatario a wordo calurosamente ricibi pa cabesante di scol, sra. Lourdes Vries, sr. Frank Dirksen, docentenan y pa e mas di 400 alumnonan di scol preparatorio y basico. E alumnonan a canta masha bunita pe mandatario. E dignatario a hiba palabra na unda cu e la desea e alumnonnan como tambe e docentenan un exitoso aña escolar 2022-2023.Como tambe e mandatario a gradici e docentenan pa nan tremendo trabou cu nan ta desplega pa educa nos muchanan.
Despues di e caluroso bon bini e mandatario a reuni cu cabesante di e scol, sr. Lourdes Vries pa scucha e inkietudnan como tambe peticion y deseonan di e scol. Na final di e reunion e mandatario a pasa diferente klas pa saluda alumno y docentenan.
Sra. Vries a expresa cu pa e alumnonan e tabata un momento hopi special pa nan mira Minister na nan scol, nan dilanti combersando cu nan, ta algo pa un mucha ta increibel. Sra. Lourdes a enfatisa cu algun di e alumnonan conoce Minister Endy Croes caba door di deporte paso e scol a participa den Weganan Escolar. Cabesante di e scol a expresa di ta hopi contento cu e bishita di mandatrio di Enseñansa na Colegio Conrado Coronel. Finalisando Minister Endy Croes ta tur alumno y docentenan un exitoso aña escolar 2022- 2023 yena cu positivismo y bendicion. Enseñansa ta e yabi pa futuro.